Diperdaya syarikat bina rumah dan pelan di Facebook, mangsa gesa siasatan dilakukan

Lebih malang bukan sahaja rumah tidak dibina, mangsa yang mahu dikenali Che Din, 50, turut mengalami kerugian bernilai RM245,000.

Katanya beliau terpedaya selepas melihat tawaran membina rumah di tanah sendiri yang dipaparkan di laman Facebook milik syarikat yang dimiliki oleh pasangan suami isteri pada sekitar Januari 2022.

“Dari situ saya mula hubungi syarikat tersebut yang berada di Batu Berendam dan berdasarkan paparan di Facebook, syarikat itu mempunyai pelanggan dari Johor, Selangor malah Sabah.

“Saya berhubung dengan pegawai pemasaran syarikat itu dan akhirnya bersetuju menggunakan khidmat mereka bagi membuat pelan dan membina rumah,” katanya pada sidang media khas di sini.

Katanya, segalanya berjalan lancar termasuklah memaparkan rumah contoh yang kononnya disiapkan oleh syarikat itu dan progres pembinaan rumah bagi projek lain di laman Facebook mereka, menandatangani kontrak serta lawatan ke tapak rumah beliau di Muar, Johor.

Bagaimanapun pegawai pemasaran dan pasangan suami isteri yang kononnya ketua pegawai eksekutif dan pengarah urusan syarikat itu mula gagal dihubungi selepas beliau membayar RM15,000 bagi pelan rumah dan RM230,000 sebagai progres pembinaan rumah peringkat pertama.

“Malah sehingga kini, salinan asal kontrak membina rumah juga tidak diserahkan kepada saya. Syarikatnya di Batu Berendam dan Facebooknya juga sudah ditutup namun dipercayai masih bergiat aktif mencari mangsa,” katanya.

Bagi seorang lagi mangsa, Ahmad Fuad, 38, beliau diperdaya RM15,000 selepas menggunakan khidmat syarikat itu untuk membuat pelan rumahnya malah dijanjikan pelan rumah itu akan siap dalam tempoh tiga bulan.

“Namun selepas membuat pembayaran, pegawai pemasaran syarikat itu mula membuat pelbagai alasan dan akhirnya tidak dapat dihubungi,” katanya yang merupakan pengusaha restoran di Bukit Beruang di sini.

Ahmad Fuad juga menjelaskan setakat ini terdapat enam lagi individu yang turut menjadi mangsa penipuan sindiket tersebut dengan kerugian dianggarkan berjumlah RM1.85 juta.

“Saya berjaya mengesan enam mangsa lain ini secara kebetulan yang masing-masing mengalami kerugian antara RM190,000 hingga RM300,000 dan kami percaya ramai lagi yang menjadi mangsa sindiket ini dan beberapa laporan polis telah dibuat.

“Kami berharap siasatan segera dilakukan bagi menggelakkan lebih ramai orang yang ingin membuat rumah menjadi mangsa mereka,” katanya. – BERNAMA


Lelaki ditahan kes ugut Ketua Hakim Negara – Bukit Aman

KUALA LUMPUR: Polis menahan seorang lelaki bagi membantu siasatan kes ancaman dan ugutan di media sosial ke atas Ketua Hakim Negara Tun Tengku Maimun Tuan Mat, semalam.

Lelaki berusia 30 tahun itu ditahan di sebuah rumah di Puchong pada 11.15 malam.

Ketua Komunikasi Korporat Bukit Aman, ACP A.Skandaguru berkata polis menerima laporan mengenai ancaman dan ugutan itu yang dimuat naik oleh pemilik akaun Facebook ‘Apiez Bond’.

Beliau berkata polis juga merampas satu unit telefon bimbit berserta kad sim dipercayai digunakan untuk memuat naik hantaran ugutan itu.

“Suspek telah direman selama empat hari mulai hari ini sehingga Selasa untuk siasatan lanjut dan siasatan dijalankan oleh Unit Siasatan Jenayah Terkelas Jabatan Siasatan Jenayah,” katanya dalam kenyataan hari ini.

Skandaguru berkata kes disiasat mengikut Seksyen 4(1) Akta Hasutan 1948 kerana mengeluarkan kenyataan yang berkecenderungan menghasut dan Seksyen 506 Kanun Keseksaan kerana menakutkan secara jenayah.

Katanya, siasatan juga dijalankan di bawah Seksyen 233 Akta Komunikasi dan Multimedia 1998 iaitu penggunaan tidak wajar kemudahan rangkaian atau perkhidmatan rangkaian.

Beliau berkata polis memandang serius perkara terbabit dan tidak bertolak ansur dengan sebarang tindakan membabitkan isu salah laku jenayah dan ketenteraman awam selain tindakan tegas tanpa kompromi akan diambil.

Ancaman terhadap Tengku Maimun dikesan dalam pelbagai medium laman sosial, termasuk aplikasi Twitter dan Facebook sejak tengah malam tadi. – BERNAMA


Kejayaan Malaysia dalam bidang keselamatan sosial, Dr Mohammed Azman jadi Presiden ke-17 ISSA

CYBERJAYA: Pengiktirafan buat Malaysia apabila Ketua Eksekutif Pertubuhan Keselamatan Sosial (Perkeso), Datuk Seri Dr Mohammed Azman Datuk Aziz Mohammed dipilih sebagai Presiden International Social Security Association (ISSA) yang ke-17.

Perkeso dalam satu kenyataan media memaklumkan, beliau merupakan rakyat Malaysia pertama yang memegang jawatan tertinggi itu dalam menerajui bidang keselamatan sosial di peringkat global.

Azman yang akan mengemudi ISSA selama tiga tahun itu turut menzahirkan rasa syukur atas kepercayaan yang diberikan kepadanya.

“Bagi saya, pemilihan ini adalah kejayaan Malaysia, Kementerian Sumber Manusia, dan semua warga Perkeso kerana ia melonjakkan lagi kedudukan Malaysia di mata masyarakat antarabangsa.

“Menerusi ISSA, saya akan terus memberikan komitmen yang terbaik untuk meningkatkan sistem perlindungan keselamatan sosial agar setiap ahli ISSA melaksanakan perlindungan yang komprehensif dan inklusif di negara masing-masing demi kesejahteraan sejagat,” katanya.

Dalam pada itu, Malaysia turut mencatatkan pengiktirafan berganda dalam persidangan tersebut apabila Kuala Lumpur telah diterima sebagai tuan rumah bagi Persidangan Agung ISSA serta WSSF ke-7 yang akan diadakan pada tahun 2025.

Susulan itu, Perkeso telah menandatangani satu Memorandum Persefahaman (MOU) dengan ISSA sebagai tuan rumah persidangan dan forum yang dijangka menghimpunkan lebih daripada 2,000 pengamal dan pakar keselamatan sosial daripada 161 buah negara.

“Dengan mandat pemilihan sebagai Presiden ISSA untuk tempoh 2022-2025 dan pilihan Malaysia sebagai tuan rumah Persidangan Agung ISSA ke 35 dan WSSF 2025, adalah diharapkan agar agenda keselamatan sosial di Malaysia akan terus diperkukuh dan dikembangkan lagi demi kesejahteraan golongan sasar serta peningkatan tahap profesionalisme para pengamal keselamatan sosial di negara ini,” maklum Perkeso.

Author

Diyana Rahip

View all posts

View all posts


PRU15: Calon PH Parlimen KL kekal milik penyandang

KUALA LUMPUR: Pakatan Harapan dijangka akan mempertaruhkan calon-calon yang terdiri daripada penyandang yang memenangi kerusi Parlimen di Wilayah Persektuan Kuala Lumpur pada Pilihan Raya Umum ke-14 (PRU14) lalu bagi menghadapi PRU15 akan datang.

Timbalan Ketua Angkatan Muda Harapan, Hasbie Muda memaklumkan, rundingan membabitkan pembahagian kerusi antara parti komponen hampir selesai dan akan diumumkan dalam konvensyen Pakatan Harapan Nasional pada 29 Oktober ini di Pusat Konvensyen Ipoh.

“Setakat ini rundingan kerusi hampir selesai. Saya difahamkan Kerusi yang dimenangi sebelum ini (PRU14) akan diwakili penyandang. Cuma kerusi yang belum menang masih dalam pertimbangan pucuk kepimpinan tertinggi Pakatan Harapan untuk diletakkan sebagai calon.

“Persediaan kita hadapi PRU15 dengan menggerakkan jentera dengan mengaktifkan program jelajah Angkatan Harapan Muda untuk memastikan program ini sampai dalam mendekati masyarakat dan pengundi muda.

“Apabila jentera pemuda bergerak, secara automatik jentera dari sayap lain seperti wanita akan bergerak dalam kawasan Parlimen masing-masing,” katanya kepada MEDIA VARIASI dalam program pemberian petrol percuma kepada penunggang motosikal di Stesen Caltex, Jalan Puchong hari ini.

Beliau yang juga merupakan Ketua Pemuda Amanah Nasional, turut tidak menolak kemungkinan turut berada dalam senarai calon bagi kerusi Parlimen yang tewas pada PRU14 untuk mewakili Pakatan Harapan pada PRU15 nanti.

Author

Mohamad Fitri Hazim Hazam

View all posts

View all posts


PRU15: SPR keluarkan panduan pengundian

KUALA LUMPUR: Suruhanjaya Pilihan Raya (SPR) hari ini mengeluarkan panduan 10 langkah pengundian bagi rujukan lebih 21 juta pengundi berdaftar yang akan menunaikan tanggungjawab masing-masing pada Pilihan Raya Umum ke-15 (PRU15), Sabtu ini.

Panduan berkenaan dalam bentuk bertulis dan infografik dikongsi dalam Facebook rasmi suruhanjaya berkenaan.

Menurut panduan itu, sebaik dibenarkan masuk anggota polis yang mengawal selia pintu masuk tempat mengundi, pengundi perlu menyerahkan kad pengenalan (MyKad) atau dokumen pengenalan diri dan slip semakan sekiranya ada kepada kerani pengundian pertama dan menunjukkan kedua-dua belah tangan untuk diperiksa.

Kerani pengundian pertama kemudiannya menyerahkan dokumen berkenaan kepada kerani pengundian kedua dan pengundi perlu memastikan nombor kad pengenalan dan nama yang dipanggil kerani pengundian pertama adalah tepat.

Selepas itu, pengundi perlu bergerak ke hadapan kerani pengundian kedua dan mencelupkan jari telunjuk tangan kiri ke dalam botol dakwat pilihan raya apabila diminta dan kerani pengundian pertama akan menanda nama pengundi dalam buku daftar pemilih.

Pengundi kemudian diberikan kertas undi daripada kerani pengundian ketiga dan perlu bergerak ke meja Ketua Tempat Mengundi (KTM) untuk meninggalkan telefon bimbit.

Semua proses ini dijalankan dalam kehadiran ejen-ejen tempat mengundi yang bertugas.

Pengundi kemudiannya boleh bergerak ke petak undi dan tandakan ‘X’ pada hanya satu ruang kosong bersebelahan dengan nama dan simbol calon dalam kertas undi menggunakan pen untuk memilih calon diundi dan memasukkan kertas undi berkenaan ke dalam peti undi yang betul.

Pengundi kemudiannya boleh bergerak semula ke meja KTM untuk mengambil telefon bimbit dan perlu segera tinggalkan tempat mengundi sebaik selesai.

SPR menetapkan Sabtu ini sebagai hari pengundian bagi PRU15 dan Pilihan Raya Kecil Dewan Undangan Negeri Bugaya.

Terdahulu, Menteri Kesihatan Khairy Jamaluddin dalam sidang media telah memaklumkan panduan pengundian bagi pengundi positif COVID-19 akan dihantar menerusi khidmat pesanan ringkas (SMS) berserta pautan berkaitan. – BERNAMA


Gelombang penolakan pengundi punca tiada parti peroleh majoriti di Pahang

KUANTAN: Gelombang penolakan pengundi Melayu kepada Barisan Nasional (BN) dilihat menjadi faktor, hinggakan buat pertama kalinya kerajaan negeri Pahang tergantung, selepas tiada parti berjaya memperoleh majoriti mudah untuk membentuk kerajaan negeri.

Gelombang itu juga menyebabkan kawasan Felda kini tidak lagi boleh dianggap sebagai ‘kawasan selamat BN’, memandangkan Pahang mempunyai 115 tanah rancangan iaitu di 12 daripada 14 kawasan Parlimennya, namun ia juga tidak dapat memberikan BN keputusan selesa pada Pilihan Raya Umum ke-15 (PRU15).

Berdasarkan keputusan diumumkan Suruhanjaya Pilihan Raya (SPR) awal pagi tadi, BN memperoleh 16 kerusi Dewan Undangan Negeri (DUN), ketinggalan satu kerusi di belakang Perikatan Nasional (PN), yang mendapat 17 kerusi manakala Pakatan Harapan (PH) hanya menang di lapan kerusi.

Jumlah DUN Pahang sebanyak 42 kerusi, namun pada PRU15, proses pengundian DUN Tioman ditangguhkan kepada 7 Disember ini, ekoran kematian calon PN kerusi itu Md Yunus Ramli, 61, pada pukul 3.30 pagi Sabtu, dipercayai akibat serangan jantung.

Keputusan PRU15 menyaksikan BN, yang berjaya membentuk kerajaan negeri pada tahun 2018 dengan memperoleh 25 kerusi DUN, hilang lapan kerusi iaitu di Bukit Ibam, Kuala Sentul, Pulau Tawar, Pulau Manis, Lanchang, Kuala Semantan, Lepar dan Sungai Lembing, semuanya kepada PN.

Felo Penyelidik Pusat Kajian Demokrasi dan Pilihan Raya, Universiti Malaya (UMCEDEL) Prof Madya Dr Mohd Izani Mohd Zain, tidak menolak kemungkinan usaha PN menjaga peneroka dalam tempoh singkat ketika Pengerusi PN, Tan Sri Muhyiddin Yassin bergelar Perdana Menteri, menjadi faktor kepada ‘peralihan’ golongan peneroka kepada PN.

Antara sumbangan beliau kepada peneroka ialah melupuskan RM8.3 bilion hutang peneroka, mengambil balik 82 peratus saham Felda Global Venture (FGV) dan meluluskan penerbitan sukuk berjaminan kerajaan bernilai RM9.9 bilion, bagi menambah baik model perniagan Felda.

“Mereka (peneroka) masih ingat apa yang dilakukan oleh Muhyiddin tetapi lebih daripada itu, PN menonjolkan parti mereka sebagai gabungan yang bersih dan tidak bermasalah, serta lebih memberi keutamaan kepada aspek integriti.

“Ini menyebabkan pengundi melihat PN sebagai parti yang lebih selamat, untuk dijadikan alternatif kepada BN untuk terus menjaga kepentingan Melayu dan Islam, berbanding PH,” katanya kepada Bernama semasa dihubungi.

Faktor itu juga menyebabkan pertembungan sebenar PRU15 di Pahang ialah antara BN-PN, berbanding PH yang akhirnya terpaksa menerima bahawa 16 calon parti pimpinan Datuk Seri Anwar Ibrahim itu hilang deposit.

Mohd Izani yang juga Profesor Madya di Fakulti Ekologi Manusia Universiti Putra Malaysia (UPM) berkata, BN Pahang turut ‘menanggung kesan’ permasalahan parti yang berlaku di peringkat Pusat seperti pimpinan parti yang terpalit pelbagai isu, sehingga berlakunya ‘swing vote’ kali ini.

“Pemilihan calon juga boleh menjadi faktor kepada kekalahan BN membentuk kerajaan negeri. Mereka memandang rendah kekuatan calon yang diletakkan, sedangkan calon boleh menang yang lazimnya ialah orang lama sudah mempunyai pengaruh dan pengikut tersendiri,” katanya.

Sebagai contoh, apabila bekas penyandang kerusi Parlimen Maran, Datuk Seri Ismail Abd Muttalib, membuat kejutan ‘bersama Pas’ selepas digugurkan daripada terus mewakili BN di situ, berjaya menewaskan calon BN, Datuk Seri Shahaniza Shamsuddin dengan dengan majoriti 1,821 undi.

Penganalisis politik Dr Ainul Adzellie Hasnul pula berpandangan, BN Pahang kini mempunyai tugasan berat mendapatkan semula kepercayaan rakyat, yang harus bermula dengan melakukan pembersihan bukan hanya di peringkat negeri, malah perlu dilakukan oleh pimpinan pusat.

Sehubungan itu, pemilihan UMNO selaku salah satu komponen parti BN, yang perlu diadakan dalam tempoh enam bulan selepas pilihan raya semalam, menjadi medan terbaik untuk membuat pembersihan dari dalam parti, dengan menukar kepimpinan yang menjadi ‘beban’ kepada parti, selain mengetengahkan orang muda.

“Beri mereka peluang untuk memimpin dan jangan letakkan mereka di keadaan tidak selamat seperti pada pilihan raya semalam, ada ramai muka baru dipertaruhkan di kawasan kelabu atau hitam, ini seperti melepaskan batuk di tangga dalam usaha UMNO meremajakan parti,” katanya.

Beliau juga berpendapat, gelombang penolakan pengundi Melayu terhadap BN yang berlaku di peringkat Pusat, turut menyebabkan berlakunya ‘domino effect’ dari utara ke selatan dan Pahang di Pantai Timur.

“Gerakan penolakan ini berlaku secara senyap. Jika di lihat dari kempen, BN seolah-olah menjadi pilihan di Pahang sedangkan pengundi itu sendiri sudah tahu siapa yang hendak mereka pilih, yang akhirnya ditunjukkan menerusi keputusan PRU15,” katanya. – BERNAMA


Harimau Malaya sedia cabar Syria, China

KUALA LUMPUR: Skuad Harimau Malaya sedia memberi cabaran sengit ke atas Syria dan China pada aksi persahabatan di Chengdu, China, masing-masing pada 6 dan 9 September ini.

Meskipun Malaysia ketinggalan berpuluh-puluh anak tangga di belakang dua pasukan yang menghuni kelompok 100 terbaik dunia itu, namun ia bukanlah penghalang buat skuad kendalian Kim Pan-gon menyembunyikan taringnya.

Sebaliknya, pemain naturalisasi negara, Paulo Josue yakin bahawa mereka mampu memberi persembahan berkualiti ketika menentang kedua-dua pasukan terbabit.

“Ini adalah bola sepak di mana pasukan yang berada pada ranking lebih bawah boleh menewaskan pasukan yang berada di ranking lebih tinggi. Kita sudah bersedia sepenuhnya untuk memberi cabaran kepada Syria.

“Saya lihat kita memiliki segala-galanya untuk memberikan perlawanan yang terbaik. Semua pemain tahu apa yang perlu dilakukan dan sudah memahami corak permainan serta falsafah yang diinginkan barisan kejurulatihan.

“Ini satu pilihan yang tepat menentang pasukan di ranking lebih tinggi kerana kita tahu aksi pada Kelayakan Piala Dunia 2026/ Piala Asia 2027 dan Piala Asia 2023 juga tidak mudah.

“Kita perlu ambil cabaran ini,” katanya seperti dilapor Berita Harian.

Untuk rekod, pemain tengah itu menjadi antara pemain paling menyerlah dalam dua aksi persahabatan terakhir, apabila meledak empat gol termasuk hatrik ketika Malaysia membelasah Papua New Guinea 10-0.

“Sedikit tekanan buat saya apabila kembali ke kem latihan pusat tetapi semuanya berjalan dengan baik. Sudah tentu saya mahu meledak banyak gol tetapi menentang pasukan yang kuat, saya tidak jangka banyak gol akan disaksikan.

“Siapa pun yang bermain nanti, mereka perlu berikan yang terbaik kerana mereka adalah pemain terbaik dalam negara ketika ini.

“Saya tidak kisah untuk lakukan apa sahaja untuk membantu pasukan dan jika ada peluang menjaringkan gol, saya akan cuba lakukannya,” katanya.

Author

Fazleen Safina Abd Jamil

View all posts

View all posts


‘Sanusi gagal di negeri sendiri’ – Mahfuz

ALOR SETAR: Ketua Pengarah Pilihan Raya Perikatan Nasional (PN), Datuk Seri Muhammad Sanusi Md Nor didakwa gagal dalam melakukan rundingan agihan kerusi gabungan itu sehingga menyebabkan ahli PAS bertanding sebagai calon Bebas.

Pengerusi Pakatan Harapan (PH) Kedah, Datuk Mahfuz Omar, berkata PN sebelum ini mendakwa gabungan PH dan Barisan Nasional (BN) mengalami masalah dalam agihan kerusi, namun rundingan itu berjaya diselesaikan mereka dalam suasana persahabatan.

Sebaliknya apa yang berlaku katanya, PN yang mengalami masalah apabila Timbalan Yang Dipertua PAS Langkawi, Mazlan Ahmad bertanding di kerusi Dewan Undangan Negeri (DUN) Kuah dan Timbalan Ketua Pemuda PAS Langkawi, Safwan Hanif Shafie bertanding di DUN Ayer Hangat sebagai calon Bebas.

“Dia (Muhammad Sanusi) gagal di negeri sendiri menguruskan soal agihan rundingan kerusi sehingga tiada kerusi ditandingi PAS di Langkawi, mereka (ahli PAS) sangat kecewa. Saya tahu kerana Mazlan anak buah saya dahulu ketika kami sama-sama dalam PAS.

“Mereka menceritakan bagaimana BERSATU yang langsung tidak mempedulikan dan mengambil tahu mengenai PAS di Langkawi selepas menang Pilihan Raya Umum Ke-15 (PRU15).

“Wakil rakyat langsung tidak bertanya khabar, mereka sangat kecewa sebab itu mereka harap paling tidak DUN Kuah ditandingi calon PAS, sebaliknya tak berlaku.

“Saya juga terkejut apabila anak Allahyarham Tan Sri Nik Abdul Aziz Nik Mat, Nik Mohamad Abduh yang membawa perwatakan bekas Mursyidul Am yang dalam ketegasan ada kelembutannya tidak dicalonkan di Kelantan.

“Adalah malang pimpinan PAS tidak menghiraukan legasi Nik Aziz, malah seperti mahu memadamkannya ketika ini,” katanya pada sidang media di Pusat Operasi Pilihanraya DUN Alor Mengkudu yang turut dihadiri Pengerusi AMANAH Kedah, Datuk Dr Ismail Salleh.

Mengulas lanjut, Mahfuz berkata beliau percaya tindakan dua pimpinan PAS di Langkawi bertanding sebagai calon Bebas turut mendapat lampu hijau kepimpinan PAS Pusat bagi menyatakan rasa tidak puas hati mereka kepada BERSATU.

Katanya, disebabkan apa yang berlaku kepada PN ketika ini, beliau yakin PH/BN kini dalam landasan terbaik mengekalkan 16 kerusi DUN milik penyandangnya selain hanya memerlukan tambahan tiga lagi kerusi bagi mendapatkan majoriti mudah membentuk kerajaan negeri.

“Kegagalan pimpinan PAS mengawal ahli juga juga berlaku apabila mereka memboikot pencalonan Presiden GERAKAN, Datuk Dr Dominic Lau Hoe Chai di DUN Bayan Lepas.

“Ini berlaku kerana PAS masih mengharapkan sokongan pengundi Cina sehingga sanggup menyerahkan kerusi itu kepada rakan sekutu.

“Ini menunjukkan tohmahan mengatakan PH ditunggang DAP sebenarnya tidak berlaku, sebaliknya GERAKAN juga menguasai PN dan menjadi ‘kingmaker’ apabila meletak syarat tertentu sehingga PAS terpaksa korbankan kerusi kepada parti kecil yang kalah semua kerusi.

“Atas keyakinan pergolakan yang berlaku kepada PN, saya yakin 16 kerusi milik PH/BN di Kedah akan kekal dan kita memerlukan lonjakan sekurang-kurangnya tiga lagi kerusi untuk mendapat majoriti mudah membentuk kerajaan negeri baharu selepas 12 Ogos ini,” katanya.

Authors

Media Variasi

View all posts

Diyana Rahip

View all posts

View all posts

View all posts


KKD giat usaha realisasi penubuhan Majlis Media Malaysia

IPOH: Kementerian Komunikasi dan Digital (KKD) sedang giat berusaha untuk merealisasikan penubuhan Majlis Media Malaysia.

Menterinya, Fahmi Fadzil berkata, usaha itu sebagai komitmen dan sokongan kerajaan untuk terus meningkatkan kebebasan media di negara ini serta membantu pengamal media menangani cabaran yang dihadapi.

“(Usaha) Ini mungkin melibatkan pembaharuan undang-undang dan kawal selia, serta usaha untuk menggalakkan ketelusan dan akauntabiliti dalam sektor media,” katanya dalam ucapan aluan pada Majlis Kemuncak Hari Wartawan Nasional (HAWANA) 2023 di sini hari ini.

Beliau berkata, pencapaian membanggakan Malaysia yang berjaya memperbaiki kedudukan dalam Indeks Kebebasan Akhbar 2023 yang dikeluarkan oleh pertubuhan Reporters Without Borders adalah manifestasi komitmen kerajaan pimpinan Perdana Menteri, Datuk Seri Anwar Ibrahim untuk menjamin kebebasan media bagi para pengamal media di negara ini.

“Namun begitu, suka juga untuk saya ingatkan, kebebasan media bukanlah tiket ataupun lesen untuk menyebarkan maklumat atau berita berunsur fitnah atau tanpa sumber yang sah yang dikhuatiri boleh mengganggu gugat keamanan serta kesejahteraan rakyat dan negara,” katanya.

Fahmi berkata, kebebasan media harus dipraktikkan secara wajar terutama dalam membantu mewujudkan perasaan selamat dalam minda masyarakat.

“Ini penting bagi memastikan negara kita terhindar daripada isu-isu berhubung dengan sensitiviti perkauman, keselamatan, agama, sabotaj ekonomi dan sebagainya,” katanya.

Beliau berkata, pihaknya akan mendekati semua syarikat dan pengamal media bagi mengetahui perkara yang boleh dilakukan kementeriannya dalam usaha membantu menyelesaikan sebarang masalah yang dihadapi petugas dan bekas petugas media.

“Bagi tujuan itu, program tanggungjawab sosial (CSR) iaitu Tabung Kasih@HAWANA dilancarkan untuk menyantuni bekas pengamal media dan wartawan veteran yang uzur serta berdepan kesukaran hidup. Inisiatif ini yang diperkenal kementerian melalui BERNAMA akan menjejaki rakan-rakan wartawan yang memerlukan bantuan sewajarnya,” katanya.

Sementara itu Fahmi berkata, kekurangan wakil wanita memegang jawatan penting editorial dalam industri media tidak menjadi sebab kurangnya laporan berita berkait dengan hak wanita dan kesaksamaan jantina di negara ini, dan beliau berharap HAWANA 2023 turut membincangkan isu itu. – BERNAMA


Tragedi tanah runtuh: Anwar turun padang, arah misi pencarian dilaksana secara rapi, sistematik

CYBERJAYA: Perdana Menteri ke-10, Datuk Seri Anwar Ibrahim mengarahkan kesemua pihak yang terlibat dalam operasi pencarian mangsa kejadian tanah runtuh di Gohtong Jaya dijalankan secara rapi dan sistematik.

Menurutnya, beliau bersama beberapa orang menteri akan turun ke lokasi kejadian hari ini.

“Saya telah mendapat maklumat daripada Menteri Pembangunan Kerajaan Tempatan, Menteri Sumber Asli, Alam Sekitar dan Perubahan Iklim serta Menteri Besar Selangor terkait misi mencari dan menyelamat.

“Saya telah mengarahkan agar misi mencari dan menyelamat dijalankan secara rapi dan sistematik oleh semua jabatan kerajaan.

“Saya juga dimaklumkan Menteri-Menteri terlibat akan turun ke lokasi pada pagi ini. Namun, saya menasihatkan mereka agar tidak mengganggu kerja- kerja mencari dan menyelamat,” katanya dalam kenyataan media hari ini.

Dalam pada itu, Anwar turun memohon supaya rakyat Malaysia dapat mendoakan misi pencarian mangsa dipermudahkan.

Untuk makluman, setakat jam 11 pagi ini, Menteri Kesihatan, Dr Zaliha Mustafa, mengesahkan 13 mangsa dilaporkan maut dalam insiden tanah runtuh di tapak perkhemahan Father’s Organic Farm dekat jalan menghubungkan Batang Kali dengan Genting Highlands.

Author

Diyana Rahip

View all posts

View all posts


40 pekerja masih terperangkap dalam terowong runtuh

SERAMAI 40 pekerja masih terperangkap selepas sebuah terowong dalam pembinaan runtuh, di utara India sejak Ahad lalu.

Lapor VOA, pasukan penyelamat pada Selasa meneruskan operasi mencari dan menyelamat (SAR) sepanjang masa untuk mengeluarkan mangsa, selepas kira-kira 10 hingga 20 pekerja lagi selamat keluar dari terowong berkenaan pada Ahad.

Kira-kira 200 anggota penyelamat dari agensi bantuan bencana persekutuan dan negeri menggunakan peralatan penggerudian dan jengkaut, untuk terus berkomunikasi dengan mangsa.

Paip keluli selebar 2.5 kaki (0.76 meter) akan ditolak melalui lubang yang digali, dengan bantuan bicu hidraulik bagi mengeluarkan pekerja yang terkandas, kata pihak berkuasa.

Terowong sepanjang 4.5 kilometer tersebut runtuh di Uttarakhand, iaitu negeri pergunungan dipenuhi kuil Hindu, yang menjadi destinasi menarik untuk kunjungan pelancong.

Ia merupakan sebahagian daripada projek utama kerajaan persekutuan, yang menghubungkan pelbagai tapak pembangunan Hindu.

Sementara itu, salah seorang pegawai kerajaan, Ranjit Sinha berkata, serpihan yang jatuh telah menghalang operasi menyelamat, manakala para pekerja dijangka dapat dibebaskan selewat-lewatnya pada Rabu.

Jelasnya, semua mangsa masih hidup dan dibekalkan dengan air dan makanan kering melalui saluran paip.

Bahagian terowong yang runtuh itu adalah kira-kira 200 meter dari pintu masuk, kata seorang pegawai Pasukan Tindak Balas Bencana Kebangsaan, Karamveer Singh.

Singh berkata, anggota penyelamat telah berhubung dengan mangsa menerusi walkie talkie dan mesej bertulis di atas kertas yang dihantar melalui saluran paip.

Seorang lagi pegawai kerajaan dikenali sebagai Sinha berkata, punca terowong itu runtuh susulan bencana tanah runtuh di kawasan tersebut.

Januari lalu, pihak berkuasa negeri memindahkan beratus-ratus orang ke tempat perlindungan sementara, selepas sebuah kuil runtuh dan keretakan muncul di lebih 600 kediaman berikutan tanah mendap di sekitar bandar Joshimath di wilayah itu.

Author

Fazleen Safina Abd Jamil

View all posts

View all posts


Masalah kesihatan mental bertambah teruk kerana media sosial

KUALA LUMPUR: Jenny, seorang wartawan yang enggan dikenali dengan nama sebenar atas faktor keselamatan, bukanlah pengguna tegar media sosial, namun, apabila sebuah laporan yang dihasilkan oleh pasukannya pada 2020, iaitu ketika kemuncak penularan COVID-19, dikecam hebat oleh warga maya, dia menyahaktifkan semua akaun media sosialnya demi kesihatan mentalnya.

“Gangguan yang kami terima agak hebat. Ramai warga maya yang mengecam kami menerusi media sosial,” katanya. “Ada juga ugutan bunuh. Mereka selidik siapa kami dan menampilkan alamat pejabat kami di Facebook serta mengancam untuk membakar pejabat dan datang membunuh kami.”

Dia tidak berasa selamat langsung, kongsinya kepada Bernama.

Mujurlah ada Perintah Kawalan Pergerakan (PKP) COVID-19 yang secara langsung melindunginya. Ironinya, sekatan pergerakan itu juga mungkin penyumbang kepada kecaman melampau tersebut.

Oleh kerana sepanjang tempoh itu dia tidak perlu hadir di pejabat, Jenny tidak pernah bersua dengan golongan terbabit yang juga tertakluk kepada PKP dan “berkurung” di rumah. Akan tetapi, lain pula kisah kesihatan mentalnya yang  mendorong wanita itu menyepikan diri daripada dunia media sosial.

Dia mengambil masa dua tahun untuk kembali ke wahana berkenaan. Walaupun masih berasa takut, Jenny berbuat demikian demi keperluan tugas.

“Saya ada akaun Twitter yang terbuka kepada umum bagi mengukuhkan keabsahan saya sebagai wartawan, khususnya ketika menghubungi sumber berita,” ujarnya, menambah dia berusaha mengehadkan aktivitinya di media sosial seminimum mungkin.

Kisah Jenny ini adalah realiti sebenar kita sekarang. Tidak boleh tidak, kita perlukan media sosial sekalipun medium ini mewujudkan suasana tidak selamat bagi sesetengah penggunanya serta mampu menjejaskan kesihatan mental seseorang.

Beberapa kajian yang dijalankan sebelum ini mengaitkan penggunaan media sosial dengan perasaan cemas dan depresi atau kemurungan. Sekalipun Malaysia tidak mempunyai angka tepat berhubung masalah kesihatan mental dan kaitan isu itu dengan penggunaan media sosial – data terkini hasil kajian Kementerian Kesihatan ialah pada 2015 – pakar percaya jumlah penghidap masalah kesihatan mental meningkat seiring penggunaan media sosial.

Ketika kemuncak penularan pandemik, penggunaan media sosial mencanak disebabkan ahli masyarakat tidak dibenarkan keluar rumah sebagai langkah membendung jangkitan. Pada 2022, We Are Social and Hootsuite, sebuah firma pemasaran yang memantau trend digital, mendapati Malaysia adalah negara keenam di dunia yang merekodkan penggunaan Internet tertinggi, iaitu selama sembilan jam empat minit. Kemudahan itu paling banyak digunakan untuk bertukar-tukar pesanan, diikut rapat penggunaan media sosial.

Kepios yang menganalisis data media sosial dan penggunaan Internet, menyatakan hampir 27 juta orang atau 78.5 peratus penduduk di Malaysia menggunakan media sosial setakat Januari 2023. Menurut firma itu, angka berkenaan sedang meningkat.

Meskipun PKP sudah ditarik balik, masa yang dihabiskan untuk media sosial kekal tinggi, kata Meltwater, sebuah firma pemasaran digital. Pengguna di Malaysia meluangkan masa selama dua jam 47 minit sehari setakat Januari 2023, iaitu hanya kurang 15 minit berbanding 2022.

Menurut laporan Persatuan Kesihatan Mental Malaysia yang dikeluarkan pada Oktober 2020, kes berkaitan penyakit mental dalam kalangan rakyat Malaysia meningkat sekali ganda semasa PKP.

Menteri Kesihatan, Dr Zaliha Mustafa memberitahu persidangan Parlimen bahawa baru-baru ini kementeriannya melakukan saringan terhadap 336,900 orang bagi mengesan kemurungan atau kebimbangan dalam kalangan mereka dan mendapati Kuala Lumpur merekodkan jumlah tertinggi individu yang mengalami tekanan psikologi.

Kata Dr  Zaliha, kebanyakannya adalah daripada kumpulan berpendapatan rendah B40 dan miskin bandar.

“Masalah kewangan dan perhubungan adalah antara penyebab masalah kesihatan mental,” tambah beliau.

Media sosial memberikan kesan negatif ke atas kesihatan mental masyarakat dalam pelbagai cara. Jika dalam kes Jenny, wanita itu berasa cemas dan ketakutan selepas menerima ugutan bunuh, yang lain pula mengalami masalah kesihatan mental disebabkan oleh cara media sosial beroperasi.

Pakar yang dihubungi Bernama berkata, media sosial berkecenderungan meningkatkan lagi rasa tidak puas hati atau kecewa ahli masyarakat terhadap kehidupan, kedudukan kewangan atau perhubungan mereka, dan ini menyumbang kepada perasaan yang diri mereka tidak berguna dan diselubungi kebimbangan. Dalam kata lain, media sosial menyebabkan penetapan minda ala  “Keeping Up with the Joneses” bertambah teruk apabila ahli masyarakat berasakan mereka perlu bersaing sesama sendiri dan menayangkan kejayaan dalam kehidupan kepada semua.

“Apabila anda mempunyai tanggapan sebegini terhadap orang lain, tentang bagaimana mereka mempunyai kehidupan yang lebih baik berbanding anda, ini mungkin mencetuskan rasa benci terhadap diri sendiri, rasa tidak bernilai, dan amnya rendah harga diri,” kata Kow Kwan Yee, pensyarah di Fakulti Komunikasi dan Pengajian Media, University of Wollongong-KDU (UOW-KDU) di Shah Alam, Selangor.

Bersetuju dengan pandangan itu, pakar psikologi Prof Madya Dr Rozaina Kamsani daripada Universiti Utara Malaysia berkata, perasaan iri hati dan cemburu membuatkan ramai yang rentan dari segi mental, selain mudah menjadi sasaran penipuan. Sesetengahnya pula mungkin bertindak menyerang balas warga maya yang mengecam, bukannya bermuhasabah diri.

Beliau berkata, cara algoritma media sosial dibangunkan, iaitu memberi ganjaran kepada apa sahaja yang menarik tumpuan, sama ada baik atau buruk, mendorong pengguna untuk kekal berasa marah. Keadaan ini tidak sihat bagi mental seseorang jika dibiarkan berpanjangan.

“(Interaksi) sangat provokatif, dan kesan itu selalunya lama. Selepas itu, perkara tersebut kekal dalam fikirannya, dan dia (akan) tengok balik, iaitu apa yang kita kata… macam terngiang-ngiang dalam kepala,” katanya.

Ditambah dengan sifat anonymous atau tanpa nama Internet, sesetengah interaksi menjadi terlampau agresif, membuka ruang untuk gangguan berleluasa dan mewujudkan gelung maklum balas negatif. Gangguan yang berpanjangan menyebabkan keresahan dan kemurungan dalam kalangan mangsanya serta rasa rendah diri dan hilang keyakinan diri, kata Rozaina.

Secara paradoks, terlalu banyak menggunakan media sosial meningkatkan perasaan terputus hubungan dan keterasingan. Menurut pakar, kekurangan isyarat bukan lisan menyumbang kepada masalah kesihatan mental dan perasaan surealisme, iaitu tidak pasti sama ada pihak yang berinteraksi dalam talian itu benar-benar wujud atau sebaliknya.

Keadaan ini mengganggu fikiran seseorang dalam banyak cara.

Sementara itu, Kow berkata, manusia merupakan makhluk sosial, dan apabila mereka tidak menerima komunikasi bukan lisan, keadaan tersebut akan mencetuskan perasaan sunyi dan masalah lain.

“Kita memang berkomunikasi dan berhubung sesama sendiri, namun komunikasi fizikal dengan rakan dan keluarga telah berkurangan,” katanya.

“Apabila kita berkomunikasi sesama sendiri, ini bukan sahaja tentang komunikasi perkataan atau visual. Air muka, gerak-geri, malah pelukan atau sentuhan, semua itu diambil kira,” jelasnya.

Media sosial tidak mungkin dimakan zaman kerana wahana terbabit dimanfaatkan sepenuhnya oleh generasi muda sekarang. Pelbagai kajian membabitkan remaja dan belia tentang bagaimana media sosial memberi kesan kepada mereka menghasilkan keputusan bercampur-campur dengan sebahagian menunjukkan impak negatif yang minimum, sementara yang lain pula mempamerkan kesan yang signifikan.

Golongan belia yang ditemui Bernama berkata, mereka menganggap diri mereka mangli terhadap kesan buruk media sosial.

“Oleh kerana kami membesar dengan media sosial dan teknologi seumpama, maka kami amat peka dengan apa yang benar dan apa yang palsu,” kata Keifer Chor Fu Zhung, 23.

Bagaimanapun, penuntut UOW-KDU itu mengaku berasa rendah diri apabila melihat perkongsian yang menunjukkan orang lain menjalani kehidupan lebih baik, bercuti di tempat-tempat eksotik dan makan di restoran mewah, selain mempercayai pempengaruh.

Pakar memberi amaran tentang penggunaan keterlaluan media sosial dan menyarankan agar pengguna “berehat” sekali-sekala daripada aktiviti itu dan bergaul dengan rakan serta keluarga, atau terlibat dalam kegiatan fizikal ataupun mencari hobi. Orang ramai kata mereka, perlu memperuntukkan masa untuk kesejahteraan mental dan menjauhkan diri daripada aspek negatif.

Jenny berkata, dia takut akan “diserang” sekali lagi, justeru, dia menyediakan perancangan bagi menjamin keselamatan dalam talian serta melindungi kesihatan mentalnya sebelum mengaktifkan semula akaun media sosial.

“Inilah hakikat keadaan sekarang, kita tidak boleh berhenti daripada menggunakan media sosial kerana kita perlukan saluran itu untuk berkomunikasi,” tambahnya. – BERNAMA

Author

MEDIAVARIASI

View all posts

View all posts


Bayi perempuan ditinggalkan di kedai makan

KUALA LUMPUR: Seorang bayi perempuan yang cukup sifat ditinggalkan di dalam sebuah beg di kawasan kedai makan di Pangsapuri Sri Rakyat, Bandar Baru Bukit Jalil, Ahad lepas.

Ketua Polis Daerah Cheras ACP Zam Halim Jamaluddin berkata bayi berusia kira-kira dua bulan itu ditemukan orang awam pada 10.49 pagi sebelum menghubungi talian Mers999.

Menurutnya pasukan perubatan Hospital Canselor Tuanku Muhriz Universiti Kebangsaan Malaysia (UKM) yang membuat pemeriksaan mengesahkan bayi berkenaan berada dalam keadaan sihat.

“Siasatan lanjut sedang dibuat mengikut Seksyen 317 Kanun Keseksaan,” katanya dalam kenyataan hari ini.

Beliau meminta orang ramai yang mempunyai maklumat berhubung kejadian itu untuk menghubungi Ibu Pejabat Polis Daerah Cheras di talian 013-2165881 atau Hotline Polis Kuala Lumpur di talian 03-21460584/585. – BERNAMA


Najib tidak persoal Ambank jumlah besar wang ‘keluar masuk’ dalam akaun peribadinya

PUTRAJAYA: Mahkamah Persekutuan hari ini diberitahu bahawa Datuk Seri Najib Tun Razak tidak pernah mengemukakan sebarang pertanyaan kepada AmBank berhubung dana dalam jumlah yang besar sentiasa keluar masuk ke akaun bank peribadinya sehingga beliau menutup akaunnya pada 2015.

Timbalan Pendakwa Raya Datuk V.Sithambaram berhujah bahawa bekas perdana menteri itu tidak mengambil sebarang tindakan undang-undang terhadap bank itu atas dakwaan dana dikredit dan didebit secara salah ke akaunnya.

“Keterangan dua pegawai AmBank iaitu Uma Devi Raghavan dan Joanna Yu Ging Ping menunjukkan Najib tidak pernah membuat sebarang pertanyaan kepada AmBank apatah lagi membuat sebarang aduan berhubung jumlah dana yang besar yang sentiasa keluar masuk akaunnya.

“Malah, perayu (Najib) tidak mempunyai masalah dengan baki banknya sehingga menutup akaunnya pada Mac 2015,” katanya pada prosiding rayuan Najib terhadap sabitan dan hukuman terhadap penyelewengan RM42 juta dana SRC International Sdn Bhd.

Beliau berhujah demikian di hadapan panel lima hakim yang diketuai Ketua Hakim Negara Tun Tengku Maimun Tuan Mat bersama Hakim Besar Sabah dan Sarawak Tan Sri Abang Iskandar Abang Hashim dan hakim Mahkamah Persekutuan Datuk Nallini Pathmanathan, Datuk Mary Lim Thiam Suan dan Datuk Mohamad Zabidin Mohd .

Selain itu, Sithambaram berkata Najib telah menugaskan ahli perniagaan dalam buruan Low Taek Jho atau Jho Low, bekas Ketua Pegawai Eksekutif SRC Nik Faisal Ariff Kamil dan Allahyarham Datuk Azlin Alias (ketika itu setiausaha sulit Najib) untuk memastikan dana mencukupi dalam akaunnya.

Beliau berhujah bahawa pemindahan dana itu atas arahan perayu oleh ketiga-tiga mereka dan perayu yang mendapat manfaat daripada RM42 juta dikreditkan ke akaunnya.

“Satu-satunya isu ialah sama ada perayu mempunyai pengetahuan mengenai RM42 juta dalam akaunnya semasa ia diterima. Walau apa pun, mengelak daripada mengambil tahu untuk mengelak daripada melakukan kesalahan bukanlah satu pembelaan,” katanya.

Sithambaram berkata berdasarkan keseluruhan keterangan, Ahli Parlimen Pekan itu membelanjakan dana itu untuk kepentingannya sendiri dan sudah tentu beliau mengetahui mengenai RM42 juta dalam akaunnya.

Timbalan Pendakwa Raya itu berhujah adalah sia-sia bagi Najib mahu mahkamah mempercayai bahawa beliau tidak mengetahui tentang RM42 juta yang dikreditkan ke dalam akaun banknya kerana ia bukan jumlah yang kecil.

Bagaimanapun beliau berkata antara Jun 2014 dan Februari 2015, Najib mengetahui bahawa beliau hanya mempunyai RM49 juta daripada derma yang didakwa dari Arab.

“Itu juga beliau telah habiskan kecuali kira-kira RM6 juta, terdiri daripada deposit tunai RM5 juta (bukan derma Arab) sebelum RM42 juta itu. Oleh itu, RM42 juta yang masuk dalam akaunnya akan menjadi 100 peratus pertambahan dana.”

“Namun, perayu mengatakan beliau tidak mempunyai pengetahuan tentang RM42 juta ini. Tiada siapa yang boleh membelanjakan wang daripada apa yang dia ada dan mendakwa bahawa beliau tidak tahu tentang dana yang dibelanjakannya. Malah apa yang dikatakan derma Arab yang telah habis itu tidak membantu naratif perayu,” tegasnya.

Perbicaraan bersambung pukul 3 petang. – BERNAMA

Author

MEDIAVARIASI

View all posts

View all posts


Selangor teliti semula harga caj penggunaan beg plastik

SHAH ALAM: Kerajaan Selangor bakal meneliti semula polisi caj kutipan beg plastik sama ada akan ditingkatkan harganya serta pelaksanaan hari tanpa plastik pada tahun hadapan ekoran berlakunya peningkatan penggunaan beg plastik di Selangor, walaupun kempen kutipan caj beg plastik telah dilaksanakan sejak 2017.

Pengerusi Jawatankuasa Pelancongan, Alam Sekitar, Teknologi Hijau dan Hal Ehwal Orang Asli negeri, Hee Loy Sian mengakui terdapat masalah di peringkat penguatkuasaan semasa pandemik COVID-19 ekoran pihaknya banyak memberi kelonggaran kepada peniaga menggunakan beg plastik khususnya ketika membungkus makanan.

“Kami akan meningkatkan penguatkuasaan yang sangat ketat. Kali ini kami berkemungkinan akan tarik balik lesen premis mereka yang tidak mematuhi cara kutipan caj beg plastik yang digunakan,” katanya pada persidangan Dewan Undangan Negeri (DUN) Selangor di sini hari ini.

Beliau menjawab soalan tambahan Elizabeth Wong Keat Ping (PH-Bukit Lanjan) mengenai tindakan penguatkuasaan terhadap penggunaan beg plastik yang dilihat semakin meningkat walaupun wujudnya kempen kutipan caj beg plastik.

Menurutnya, setakat 30 Jun lepas kutipan beg plastik di Selangor adalah sebanyak RM4.8 juta dan dijangka akan mencecah lebih RM9 juta untuk tahun ini berbanding tahun lepas sebanyak RM8.5 juta dan 2020 sebanyak RM6.6 juta. – BERNAMA


Dua beradik lelaki maut terkena renjatan elektrik ketika mandi

SEPANG: Dua beradik lelaki maut akibat terkena renjatan elektrik ketika sedang mandi di dalam sebuah besen di perkarangan rumah mereka di Kampung Teras Jernang, Bandar Baru  Bangi, dekat sini petang semalam.

Ketua Polis Daerah Sepang ACP Wan Kamarul Azran Wan Yusof dalam satu kenyataan hari ini berkata kedua-dua mangsa masing-masing berumur 10 dan sembilan tahun itu merupakan anak kedua dan ketiga daripada empat beradik.

Katanya, bapa mangsa yang merupakan pengusaha kedai makan mendapati anaknya sudah tidak bernyawa setelah kembali ke rumah daripada membeli barang manakala ibu mangsa berada di dalam rumah.

“Menurut bapa mangsa, anaknya meninggal dunia berpunca dari renjatan elektrik yang mengalir dari sebatang besi penyidai baju.

“Pihak Tenaga Nasional berhad (TNB) mengesahkan berlaku geseran dari wayar tepi rumah terus ke zink, menyebabkan wayar tersebut ‘luka’ dan arus elektrik mengalir melalui besi penyidai baju itu,” katanya dalam kenyataan.

Wan Kamarul Azran berkata hasil siasatan turut mendapati kedua-dua mangsa terkena renjatan elektrik apabila bersentuhan dengan besi penyidai baju yang berada di tempat mandi.

Menurut beliau, keadaan rumah tersebut juga agak berselerak dan tidak bersusun dengan besi terpakai kerana sebelum ini, bapa mangsa mempunyai bengkel kereta yang telah ditutup menyebabkan barang-barang yang terpakai dibawa balik ke rumah.

“Mayat kedua-dua mangsa akan dibedah siasat selepas ujian saringan COVID-19 di Hospital Serdang,” katanya.

Dalam pada itu, Wan Kamarul Azran mengingatkan ibu bapa agar tidak membiarkan barangan elektrik dan pendawaian elektrik yang bocor di kawasan rumah. – BERNAMA


Seludup pendatang Filipina: Sembilan individu ditahan bawah SOSMA

TAWAU: Polis mengesahkan sembilan individu termasuk pegawai Jabatan Imigresen yang disiasat, berhubung sindiket penyeludupan pendatang Filipina ke Semenanjung Malaysia baru-baru ini, ditahan di bawah Akta Kesalahan Keselamatan (Langkah-Langkah Khas) 2012 (SOSMA).

Ketua Polis Daerah Tawau, ACP Jasmin Hussin berkata, sembilan individu terdiri daripada empat lelaki dan lima wanita itu, ditahan hari ini selepas tidak kurang lima jam dibebaskan dengan jaminan Suruhanjaya Pencegahan Rasuah Malaysia (SPRM).

Beliau bagaimanapun tidak memberitahu bilangan pegawai Jabatan Imigresen yang ditahan.

“Mereka ditahan bagi membantu siasatan di bawah Seksyen 26A Akta Antipemerdagangan Orang dan Antipenyeludupan Migran (ATIPSOM) 2007.

“Tangkapan dilakukan pada 1.50 petang di Bangunan Wisma Persekutuan Tawau Sabah,” katanya ketika dihubungi pemberita di sini hari ini.

Pagi tadi, SPRM memohon di Mahkamah Majistret, agar 10 individu yang ditahan reman ekoran siasatan sindiket penyeludupan warga Filipina itu dibebaskan.

Majistret Dzul Elmy Yunus menerima permohonan pihak SPRM dan 10 tahanan itu dilepaskan dengan jaminan SPRM, mengikut Seksyen 49(2) Akta SPRM 2009.

Jumaat lalu, lima pegawai Imigresen dan empat orang awam antara 30 hingga 55 tahun yang disyaki sebagai ejen penyeludupan pendatang Filipina, direman enam hari bermula 25 Mac lalu.

Seorang lagi pegawai Jabatan Imigresen  berumur 30 tahun direman enam hari bermula semalam hingga 3 April. – BERNAMA


Malaysia tidak boleh hanya salahkan pengadil – Faisal Halim

HANOI: Kapten skuad Harimau Malaya, Mohamad Faisal Abdul Halim berbangga dengan rakan sepasukan dan enggan menyalahkan pengadil selepas Malaysia tewas 0-3 kepada Vietnam pada aksi tumpuan Kumpulan B kejohanan Piala Persekutuan Bolasepak ASEAN (AFF) 2022 di sini, malam tadi.

Mohamad Faisal berkata, pada aksi di Stadium Nasional My Dinh, barisan pemain telah berusaha keras untuk menandingi dan meraih keputusan positif berdepan skuad Golden Star Warriors itu tatkala banyak pihak meragui kemampuan pasukan dibentuk pada edisi kali ini.

Bagaimanapun, pemain sayap Selangor FC itu berkata, kekalahan malam tadi berpunca daripada kesilapan pasukan negara sendiri apabila gagal memanfaatkan kelebihan beraksi menentang 10 pemain selepas penyerang Vietnam, Nguyen Van Toan dilayangkan kad merah pada minit ke-32.

“Kita tidak boleh cakap tentang pengadil (Ryuji Sato), dia buat kerjanya dan kita buat kerja kita. Pasukan mempunyai ramai pemain muda dan mereka perlu belajar, kesilapan-kesilapan yang dilakukan boleh menghukum keseluruhan pasukan.

“Tapi sebagai ketua pasukan saya tidak salahkan mereka, kita perlu beri semangat kepada mereka, apa yang penting Azam (Muhammad Azam Azmi Murad) dah buat kerja yang sangat baik dan satu kesilapan beri satu pengalaman untuk dia belajar,” katanya ketika ditemui selepas perlawanan, di sini.

Sato melayangkan kad merah kepada Muhammad Azam pada minit ke-62 selepas pengadil dari Jepun  mendakwa pemain muda Terengganu FC itu melakukan kekasaran ke atas Doan Van Hau di luar padang, selain turut memberikan Vietnam sepakan penalti susulan insiden tersebut.

Kesempatan itu digunakan sebaiknya Que Ngoc Hai untuk menggandakan jaringan selepas Nguyen Tien Linh meletakkan pasukan di depan pada separuh masa pertama sebelum Vietnam melengkapkan kemenangan bergaya hasil penyudah Nguyen Hoang Duc menghampiri masa penuh.

“Kekalahan ini mengecewakan kerana kita datang untuk meraih tiga mata dan kita membuat persiapan untuk menang. Kalau tengok dari awal kita cipta peluang, kita boleh tekan mereka cuma tuah saja tiada.

“Jaringan pertama berpunca dari sepakan sudut menyebabkan kami down (putus asa) tapi bila mereka bermain 10 pemain (selepas itu) kita lebih bersemangat namun pada separuh masa kedua kita buat satu kesilapan dan dihukum. Itulah bola sepak,” kata Faisal.

Kekalahan pasukan negara itu menyaksikan Malaysia gagal menamatkan kemarau tanpa kemenangan ke atas Vietnam sejak 2014 – tewas tujuh dan seri sekali, sementara kejayaan malam tadi membolehkan Vietnam mendahului saingan Kumpulan B dengan mengumpul enam mata selepas dua perlawanan.

Malaysia yang telah beraksi tiga perlawanan berada di tempat kedua dengan turut mengumpul enam mata diikuti Singapura yang baru mengharungi dua perlawanan di tempat ketiga (enam mata) manakala Myanmar dan Laos tercorot selepas gagal mengutip sebarang mata.

Skuad Harimau Malaya bimbingan Kim Pan Gon seterusnya akan bertemu Singapura pada aksi ‘hidup-mati’ di Stadium Nasional di Bukit Jalil pada 3 Januari depan, namun Singapura terlebih dahulu akan menerima kunjungan Vietnam di Stadium Jalan Besar, Jumaat ini. – BERNAMA


N.Sembilan perluas kawasan penanaman padi, jamin kelangsungan

SEREMBAN: Kerajaan Negeri Sembilan akan memperluaskan kawasan penanaman padi sehingga 50 ekar di Londah dekat sini bagi meningkatkan pengeluaran beras di negeri, sekali gus mengurangkan import.

Pengerusi Jawatankuasa Pertanian dan Keterjaminan Makanan negeri, Datuk Bakri Sawir berkata, ketika ini ia dalam proses perancangan pengairan bersama Jabatan pengairan dan Saliran (JPS) negeri dengan kerja pembersihan tanah akan dimulakan dalam masa terdekat.

“Ia juga selari dengan dasar kerajaan sebelum ini yang mahukan pengeluaran padi tempatan sebanyak 75 peratus dalam tempoh beberapa tahun akan datang.. Saya rasa tahun ini kita selesai proses penebasan dan pembersihan, sebab kawasan itu masih lagi terbiar dan semak samun setakat ini.

“Kita juga melihat kelestarian bekalan air untuk tanaman itu, sebab kita risau bila dah bina segala kemudahan dan sebagainya, sumber air untuk mengairi tanaman pula tidak mencukupi. Kita perlu teliti betul-betul sumber air kekal dan tambah kawasan pengeluaran makanan,” katanya ketika ditemui di pejabatnya di Wisma Negeri di sini.

Beliau berkata, pembukaan kawasan baharu untuk penanaman padi itu bukan sahaja meningkatkan keterjaminan makanan malah dapat membuka peluang pekerjaan terutama kepada penduduk setempat, dan Negeri Sembilan juga berhasrat menjadi antara negeri pengeluar padi untuk negara.

Mengakui banyak sawah padi terbiar seperti di Jelebu, Kuala Pilah dan beberapa daerah lagi, Bakri berkata ia mungkin disebabkan masalah pengairan yang berkurangan akibat daripada pembukaan hutan untuk rancangan tertentu selain masalah cuaca dan modal serta pembangunan sektor lain.

Beliau berkata, kerajaan negeri juga akan mewujudkan Taman Kekal Pengeluaran Makanan (TKPM) untuk tanaman sayur-sayuran, kontan dan napier di kawasan seluas 100 ekar di Gemas dalam waktu terdekat bagi menggalakkan pertanian secara berskala besar, komersial dan berteknologi tinggi.

Sementara itu, Bakri berkata kerajaan negeri sedia mencari kawasan tanah atau gudang lama untuk dijadikan kawasan penanaman menegak (vertical farming) sebagai alternatif bagi menampung keperluan makanan pada masa akan datang.

Bagaimanapun, menurutnya Negeri Sembilan masih mempunyai banyak tanah terbiar dan ia bukanlah keutamaan pada masa ini, namun langkah itu boleh dilaksanakan akan datang sekiranya tanah makin mengecil berikutan pembangunan.

“Ia bukanlah kaedah baharu tapi boleh difikirkan untuk dilaksanakan di negara ini malah kaedah ini juga sudah popular di Singapura kerana menjimatkan ruang. Vertical farming biasanya melibatkan jenis sayuran bertingkat seperti sawi, bendi dan salad,” katanya. – BERNAMA

Authors

Diyana Rahip

View all posts

MEDIAVARIASI

View all posts

View all posts

View all posts


KBS pergiat usaha selesaikan isu berbangkit

SEPANG: Kementerian Belia dan Sukan (KBS) akan mempergiat usaha menyelesaikan segala permasalahan termasuk isu berbangkit yang disuarakan persatuan sukan dan atlet dalam negara.

Timbalan Menteri Belia dan Sukan, Adam Adli Abdul Halim berkata menerusi sesi libat urus yang diadakan, pihaknya sedang memperhalusi mekanisme terbaik menyelesaikan permasalahan dihadapi khususnya mengenai kebajikan atlet, fasiliti sukan dan pembangunan sukan di peringkat akar umbi.

“Sekarang ini kita dalam proses untuk kumpulkan semua input yang kita ambil daripada persatuan sukan dan sukan para, atlet podium serta atlet kebangsaan.

“Menerusi sesi libat urus tempoh hari kita dapat gambaran lebih jelas tentang permasalahan dihadapi mereka, masalah yang berlarutan dan mungkin sudah pun disuarakan sebelum ini,” katanya.

Adam Adli berkata, demikian ketika ditemui pemberita pada majlis pelepasan dua wakil skuad atlet sukan elektronik negara, Todak dan Haq ke Kejohanan Dunia Mobile Legends Bang Bang M4 di Lapangan Terbang Antarabangsa Kuala Lumpur, di sini hari ini.

Dalam pada itu, Adam Adli memaklumkan KBS kini dalam fasa akhir memuktamadkan garis panduan menguruskan pembangunan sukan elektronik di negara ini.

Menurutnya garis panduan untuk sukan elektronik atau e-sukan itu amat penting bagi menguruskan tatakelola sukan tersebut secara lebih teratur dan selamat.

“Semua sukan dimainkan termasuk yang profesional ada garis panduan yang akan menguruskan tatakelola pengurusan sukan itu sendiri, jadi sangat penting untuk kita memiliki garis panduan seperti itu.

“E-sukan satu sukan yang tumbuh begitu rancak dalam kalangan komuniti negara ini dan garis panduan ini akan memastikan ia mempunyai organisasi yang tersusun ke arah pembangunan yang padu,” katanya.

Beliau berkata garis panduan itu juga akan membantu golongan belia yang berkecimpung dalam sukan berkenaan sekali gus bertindak sebagai satu mekanisme efektif melindungi data penggiatnya di masa akan datang. – BERNAMA


Gara-gara goyang gerudi, Karnival Makanan Johor dihentikan

KLUANG: Berikutan tular di media sosial aksi goyang gerudi oleh sekumpulan wanita ketika kumpulan muzik tempatan membuat persembahan dalam satu karnival di Simpang Renggam terpaksa dihentikan hari ini oleh pihak berkuasa tempatan.

Menurut peniaga makanan yang hanya mahu dikenali sebagai Rahmat, Karnival Makanan Johor yang diadakan di Dataran Industri Kecil dan Sederhana (IKS) Simpang Renggam itu sepatutnya diadakan bermula 20 Oktober hingga 29 Oktober.

Katanya, melalui karnival makanan itu, kira-kira 50 buah gerai disediakan untuk menjual barang-barang makanan dan pelbagai yang secara tidak langsung memberi peluang peniaga tempatan menambah pendapatan jualan.

“Bagaimana pun, pada 24 dan 25 Oktober, satu kumpulan muzik tempatan dijemput untuk membuat persembahan bagi menarik kedatangan orang ramai.

“Namun tidak disangka sekumpulan wanita berada atas pentas dan membuat goyang gerudi menyebabkan pengunjung lelaki turut serta malah ada yang naik ke atas pentas,” katanya.

Menurut Rahmat lagi, lebih malang lagi aksi mencolok mata itu ditularkan dalam media social hingga mendapat kecaman orang ramai dan diambil tindakan oleh pihak Majlis Daerah Simpang Renggam (MDSR) dengan menghentikan terus karnival itu.

Ujarnya lagi, berikutan daripada tindakan MDSR itu, peniaga mengalami kerugian ribuan ringgit apabila stok jualan disediakan untuk sepanjang karnival tidak dapat dijual.

“Walaupun sudah berniaga enam hari, namun kami hanya memperolehi jualan sekitar RM200 sehari sehingga keluar duit sendiri untuk membayar gaji pekerja.

“Kami amat kesal dengan pihak penganjur yang sama ada sengaja atau tidak telah membenarkan aktiviti hiburan sehingga adanya goyang gerudi seperti ini dan menyebabkan karnival terpaksa dihentikan,” Katanya.

Bagaimana pun, usaha untuk mendapat ulasan daripada pihak MDSR tidak berjaya. – Kosmo!

Author

Media Variasi

View all posts

View all posts


Iran antara lima negara utama kuasa besar teknologi masa depan

TEHRAN: Iran adalah antara lima negara dalam perlumbaan untuk menjadi kuasa besar teknologi masa depan, menurut laporan terbaru oleh Institut Dasar Strategik Australia, lapor IRNA.

“Perlumbaan untuk menjadi kuasa teknologi paling penting seterusnya adalah antara UK dan India, kedua-duanya mengisi tempat dalam lima negara teratas dalam 29 daripada 44 jenis teknologi,” menurut laporan ASPI.

“Korea Selatan dan Jerman mengikuti rapat di belakang, masing-masing muncul dalam lima negara teratas dalam 20 dan 17 teknologi,” katanya.

“Australia berada dalam lima teratas untuk sembilan teknologi, diikuti rapat oleh Itali (tujuh teknologi), Iran (enam), Jepun (empat) dan Kanada (empat).

“Rusia, Singapura, Arab Saudi, Perancis, Malaysia dan Belanda berada dalam lima teratas untuk satu atau dua teknologi,” katanya.

“Beberapa negara lain, termasuk Sepanyol dan Turki, berada dalam kalangan 10 negara teratas tetapi tidak termasuk dalam lima teratas.” – BERNAMA-IRNA


Usul undi percaya terhadap PM Anwar dibentang di Dewan Rakyat

KUALA LUMPUR: Usul Undi Percaya terhadap Ahli Parlimen Tambun, Datuk Seri Anwar Ibrahim sebagai Perdana Menteri dibentangkan di Dewan Rakyat hari ini untuk mendapatkan keabsahan memimpin Kerajaan Perpaduan.

Usul tersebut dibentangkan oleh Timbalan Perdana Menteri, Datuk Seri Fadillah Yusof pada Mesyuarat Pertama Penggal Pertama Parlimen ke-15 yang bersidang selama dua hari mulai hari ini, dan disokong seorang lagi Timbalan Perdana Menteri Datuk Seri Dr Ahmad Zahid Hamidi.

Fadillah ketika mengemukakan usul tersebut berkata menyedari prospek ekonomi dunia tahun hadapan dijangka mengalami kemelesetan, adalah penting Kerajaan Perpaduan mendapat sokongan dalam kalangan Ahli-ahli Dewan Rakyat.

Beliau berkata, kepimpinan Anwar dan Kerajaan Perpaduan perlu disokong demi kejayaan negara dan kesejahteraan rakyat.

“Ini akan memperkukuhkan lagi keyakinan pelabur, komuniti perniagaan serta rakyat,” katanya.

Anwar mengangkat sumpah sebagai Perdana Menteri ke-10 pada 24 November lepas.

Keputusan Pilihan Raya Umum Ke-15 (PRU15) menyaksikan situasi Parlimen tergantung apabila tiada parti politik atau gabungan parti politik memperoleh majoriti mudah.

Fadillah ketika membentangkan usul tersebut merafak penghargaan atas perkenan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah serta Raja-Raja Melayu melantik Anwar sebagai Perdana Menteri ke-10.

Beliau berkata Kerajaan Perpaduan komited untuk menggalas amanah rakyat dan sedang giat melaksanakan segala gerak kerja termasuk menyusun strategi baharu bagi mempersiapkan negara menghadapi cabaran politik, ekonomi, sosial dan perubahan persekitaran.

Beliau berkata pentadbiran Kerajaan Perpaduan akan berlandaskan prinsip tadbir urus yang baik, keadilan serta kesaksamaan sosial termasuk usaha-usaha reformasi bidang-bidang tertentu.

“Kerajaan Perpaduan berikrar dengan iltizam yang jitu untuk terus menstabilkan iklim politik, memakmurkan ekonomi, menyatupadukan semua rakyat Malaysia yang berbilang kaum serta mengangkat martabat Malaysia di mata dunia,” katanya.

Justeru kata beliau, Ahli Parlimen perlu mengambil ketetapan dan berikrar memberi sokongan sepenuhnya terhadap kepimpinan Anwar bagi melaksanakan tugas dan tanggungjawabnya. – BERNAMA


Mekanik lumpuh terlepas hukuman sebatan

SHAH ALAM: Seorang mekanik lumpuh yang disabitkan kesalahan memiliki dadah terlepas tiga sebatan selepas Mahkamah Tinggi membatalkan hukuman itu yang dijatuhkan kepadanya pada 2020.

Hakim, Datuk Ab Karim Ab Rahman memutuskan demikian selepas dimaklumkan mengenai kesihatan tertuduh, Ben Khaled Abd Molok, 42, yang tidak sesuai untuk dilaksanakan hukuman sebat atas kesalahannya memiliki 17.71 gram dadah jenis methamphetamine.

“Mahkamah menggunakan budi bicara Seksyen 291 Kanun Tatacara Jenayah untuk meminda hukuman itu. Maka mahkamah ‘remit’ (membatalkan) hukuman (sebatan) tersebut atas faktor kesihatan,” katanya.

Ben Khaled yang lumpuh dari pinggang ke bawah, sebelum ini dijatuhkan hukuman penjara tiga tahun serta tiga sebatan oleh Mahkamah Tinggi di sini pada 17 Ogos 2020 atas kesalahan itu yang dilakukan di sebuah bengkel kereta di Jalan Tago, Taman Perindustrian Tago, Sri Damansara, Gombak pada 4 petang, 12 Februari 2019.

Dia dihukum mengikut Seksyen 12(2) Akta Dadah Berbahaya 1952 yang boleh dihukum di bawah Seksyen 39 A (1) akta sama yang membawa hukuman penjara tidak lebih lima tahun dan hukuman sebat tidak lebih sembilan sebatan.

Terdahulu, Timbalan Pendakwa Raya, Tengku Intan Suraya Tengku Ismail memaklumkan mahkamah mempunyai bidang kuasa di bawah Seksyen 291 Kanun Tatacara Jenayah untuk meminda hukuman tiga sebatan yang dikenakan terhadap Ben Khaled memandangkan doktor penjara mengesahkan dalam laporannya bahawa lelaki itu tidak sesuai untuk disebat.

Peguam Ben Khalid, Hafizuddin Salehuddin ketika ditemui di luar mahkamah berkata anak guamnya sebelum ini telah selesai menjalani hukuman penjara yang bermula pada 12 Februari 2019 iaitu tarikh tangkapnya.

“Ben Khaled telah bebas sepenuhnya daripada kesalahan tersebut selepas mahkamah membatalkan hukuman sebatan. Dia akan dibebaskan selepas segala proses dokumentasi di penjara selesai,” katanya.

Rabu lepas, Ben Khalid yang sebelum ini turut disabitkan kesalahan mengedar dadah jenis methamphetamine seberat 10.53 gram, terlepas hukuman gantung selepas Mahkamah Rayuan Putrajaya melepas dan membebaskannya daripada pertuduhan itu.

Panel tiga hakim Mahkamah Rayuan yang diketuai Hakim Datuk Seri Kamaludin Md Said dalam melepas dan membebaskannya, memutuskan sabitan mengedar dadah terhadap Ben Khalid tidak selamat.

Hafizuddin pada prosiding Rabu berkata Ben Khaled lumpuh pada 2020 akibat tuberkulosis yang menjejaskan tulang belakang. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Saya terima jawatan duta bukan kerana duit – Nazri Aziz

CYBERJAYA: Duta Malaysia ke Amerika Syarikat (AS), Datuk Seri Mohamed Nazri Abdul Aziz menjelaskan beliau bersedia tidak menerima gaji selepas memulakan tugas itu kerana gaji bukan keutamaannya.

Bekas Ahli Parlimen Padang Rengas itu berkata, namun beliau tidak akan menolak jika kerajaan memberikan gaji untuk tugasannya sebagai duta di AS.

“Saya terima jawatan ini bukan kerana duit. Macam (bekas) duta-duta yang kata rugilah calon-calon lain tak dapat duit. Mungkin gaji tinggi agaknya. Saya pun macam perdana menteri juga saya tak perlu gaji ini. Saya adalah duit sikit.

“Saya tak perlu kepada gaji. Mungkin juga sebab difikirkan saya ada tugas tertentu yang boleh saya berikan, itu sebab mereka putuskan (lantik saya).

“Tapi kalau (kerajaan) nak bagi (gaji) kita ambil, saya bukan lagi ahli politik, wang bukan matlamat,” katanya seperti dilapor Utusan.

Tambah beliau, penerimaannya terhadap lantikan jawatan itu adalah demi melaksanakan tanggungjawab dan beliau masih boleh memberi sumbangan kepada kerajaan dalam jangka masa dua atau tiga tahun lagi.

Selasa lalu, Kementerian Luar Negeri mengumumkan Mohamed Nazri dilantik sebagai duta Malaysia ke AS.

Pelantikan itu mendapat kritikan terbuka dan sesetengah pihak beranggapan jawatan duta perlu dikhaskan kepada diplomat yang mahir dalam hal ehwal antarabangsa.

Author

Diyana Rahip

View all posts

View all posts


Kakitangan hospital didakwa memandu bawah pengaruh alkohol

IPOH: Seorang kakitangan sebuah hospital awam yang ditahan selepas mengamuk dan memukul dua orang pegawai rendah polis mengaku tidak bersalah di Mahkamah Majistret di sini hari ini atas pertuduhan memandu kenderaan ketika di bawah pengaruh alkohol.

Jazvinjit Singh, 30, didakwa sebagai pemandu sebuah kereta telah memandu kenderaan itu dengan kadar alkohol melebihi had yang ditetapkan iaitu 167 miligram (mg) alkohol dalam 100 mililiter (ml) darah, lebih 117mg daripada had yang ditetapkan iaitu 50mg per 100ml.

Kesalahan itu didakwa dilakukan di hadapan Pos Pengawal Pangkalan Latihan Pasukan Gerakan Udara (PLPGU) Ipoh di Jalan Lapangan Terbang Off Jalan Angsana di sini pada 12.10 tengah malam, Jumaat lepas.

Pertuduhan dikemukakan mengikut Seksyen 45A(1) Akta Pengangkutan Jalan 1987 dan boleh dihukum di bawah seksyen sama yang membawa hukuman penjara maksimum dua tahun dan denda minimum RM10,000 serta maksimum RM30,000 jika sabit kesalahan.

Selain itu tertuduh juga boleh hilang kelayakan daripada memegang atau mendapatkan lesen memandu selama tidak kurang dua tahun dari tarikh sabitan.

Kes dikendalikan Timbalan Pendakwa Raya, N M Moganaraj Mithra manakala Jazvinjit diwakili peguam Ranjit Singh Sandhu.

Mahkamah membenarkan tertuduh diikat jamin RM7,000 dengan seorang penjamin serta syarat tambahan melaporkan diri di balai polis berdekatan setiap bulan dan menetapkan 3 April untuk sebutan semula kes.

Pada Jumaat lepas, polis menahan lelaki itu yang disyaki di bawah pengaruh alkohol selepas mengamuk dan memukul dua orang pegawai rendah polis di hadapan PLPGU.

Ketua Polis Daerah Ipoh ACP Yahaya Hassan dilaporkan berkata lelaki berkenaan terlanggar pengadang jalan berhampiran pos pengawal sebelum mengamuk semasa pemeriksaan dilakukan terhadapnya. – BERNAMA


Tumpuan di Menara Dato’ Onn, pemimpin UMNO mula bermesyuarat

KUALA LUMPUR: Ibu pejabat UMNO, Menara Dato’ Onn terus menjadi tumpuan hari ini dengan pemimpin-pemimpin UMNO telah tiba bagi mengadakan mesyuarat Biro Politik parti berkenaan susulan kekalahan Barisan Nasional (BN) pada Pilihan Raya Umum ke-15 (PRU15).

Naib Presiden, Datuk Seri Mohamed Khaled Nordin; Setiausaha Kerja UMNO, Datuk Sumali Reduan; Pengerusi UMNO Melaka, Datuk Seri Ab Rauf Yusoh dan Pengerusi UMNO Sabah, Datuk Seri Bung Moktar Radin antara pemimpin yang dilihat telah memasuki pintu utama menara tersebut bagi menghadiri mesyuarat.

Pada ketika ini, Mesyuarat Khas Biro Politik UMNO sedang berlangsung membabitkan semua Pengerusi Perhubungan Negeri bertempat di Aras 38 Menara Dato Onn.

Seterusnya, Mesyuarat Majlis Kerja Tertinggi (MKT) UMNO akan menyusul pada jam 3 petang, di Aras 39 mengikut jadual yang diterima pihak media.

Agenda mesyuarat dijangka melibatkan keputusan PRU15 yang menyaksikan kekalahan paling teruk dalam sejarah parti BN serta kemungkinan untuk mengwujudkan kerjasama dengan parti lain bagi membentuk kerajaan baru.

Author

Mohamad Fitri Hazim Hazam

View all posts

View all posts


UCL: PSG terpaksa berpuas hati duduki tempat kedua kumpulan

PARIS SAINT-GERMAIN (PSG) menewaskan Juventus 2-1 namun masih tidak cukup untuk muncul sebagai juara kumpulan H kepada Benficadalam saingan Liga Juara-Juara Eropah (UCL) 2022/2023, di Stadium Juventus, awal pagi tadi.

Jaringan pembukaan PSG dihasilkan oleh Kylian Mbappe dengan Leonardo Bonucci menyamakan kedudukan buat Juventus.

Pertahanan kiri, Nuno Mendes meledak gol kemenangan selepas babak kedua perlawanan berlangsung untuk mengiringi Benfica mara ke pusingan 16 kelompok terbaik.

Benfica yang memperoleh kemenangan besar 6-1 ke atas Maccabi Haifa memperoleh kelebihan empat gol ke atas PSG sekaligus menobatkan pasukan dari Liga Portugal itu sebagai juara kumpulan.

Kedua-dua pasukan Benfica dan PSG terikat dari segi jumlah mata, rekod pertemuan, jumlah jaringan gol dan perbezaan gol yang membuatkan juara kumpulan perlu ditentukan melalui kelebihan jaringan gol di tempat lawan.

Benfica yang mempunyai lebih banyak gol di tempat lawan disahkan sebagai juara kumpulan mengatasi PSG.

PSG dijangka bakal berdepan laluan sukar di pusingan kalah mati dengan pasukan yang kuat seperti Real Madrid, Bayern Munich, Manchester City dan Chelsea untuk undian yang seterusnya akan dibuat pada nanti.

Author

View all posts


Penonton misteri berselubung hitam bikin pengulas bola sepak terkejut

CYBERJAYA: Kelibat empat penonton misteri berselubung hitam menarik perhatian netizen semasa perlawanan bola sepak Piala Malaysia antara pasukan Selangor menentang PDRM pada Khamis malam.

Menerusi perkongsian video Twitter Pencinta Bola Sepak Malaysia, pengulas sukan pun turut terkejut selepas melihat kelibat penonton misteri terbabit.

Dalam video tersebut, terdengar pengulas sukan seolah-olah terkedu semasa kamera menghala ke bahagian tempat duduk penonton.

“Saya yakin anda yang berada di rumah turut sama menyaksikan apa yang saya lihat,” katanya.

Sementara itu ruangan komen Twitter, rata-rata netizen menyamakan empat individu itu dengan kain sarung meja.

“Me and my members, menyamar jadi sarung kenduri for free tickets,” komen netizen.

“Kerusi majlis sapa tertinggal ni.. Full pulak sarung tu, catering tak cari ke kain ni,” seloroh netizen.

“Dah macam dementor tengah tengok quidditch pulak,” luah netizen.

Difahamkan, kehadiran penonton misteri itu adalah gimik oleh sebuah stesen TV berbayar untuk mempromosikan sebuah filem seram terbaharu terbitan mereka.

Author

Nurul Ain Japri

View all posts

View all posts


Johor cuti khas peristiwa hari ini sempena JDT juara Liga Super, negeri juara Sukma

JOHOR BAHRU: Kerajaan Johor pada Sabtu mengisytiharkan hari ini sebagai cuti khas peristiwa, sempena kejayaan gemilang pasukan Johor Darul Ta’zim (JDT) menjuarai Liga Super buat kali kesembilan berturut-turut dan memenangi 10 piala dalam lain-lain kejuaraan yang disertai JDT pada tahun ini.

Setiausaha Kerajaan Negeri Johor, Tan Sri Azmi Rohani berkata, pemberian cuti khas peristiwa itu juga, dibuat sebagai tanda meraikan kejayaan cemerlang negeri menjuarai Kejohanan Sukan SUKMA Edisi ke-20 lalu.

Dalam satu kenyataan malam tadi, beliau berkata ia merupakan kejayaan Johor pertama kalinya semenjak temasya sukan dwi tahunan itu mula dianjurkan pada tahun 1986.

Johor unggul dengan kutipan pingat sebanyak 77 pingat emas, sekali gus melepasi jauh sasaran yang ditetapkan, iaitu 55 pingat emas.

Selain itu, kerajaan negeri juga ingin memberi penghargaan kepada beberapa acara sukan lain yang disertai oleh pasukan negeri Johor, yang mencatatkan kecemerlangan dan merangkul kejuaraan  sepanjang 2022 seperti bola jaring, menerusi Johor Jewels, menjuarai Sooka Netball Super League (NSL) 2022.

Pasukan sepak takraw juga beraksi cemerlang apabila berjaya menjuarai Piala Tun Ali pada Ogos, manakala pasukan ragbi menjuarai Ragbi 7 Sebelah Kebangsaan B-21 dan menjadi johan dalam Kejohanan HARP B-19 Lelaki 2022.

Azmi berkata pemberian cuti itu juga merupakan penghargaan kerajaan negeri kepada pihak terlibat dan rakyat Johor, yang memberikan sokongan tidak berbelah bahagi kepada setiap pasukan yang bertanding mewakili negeri Johor Darul Ta’zim.

Keputusan pengisytiharan cuti khas peristiwa itu, adalah selaras dengan peruntukan kuasa yang diberikan di bawah Seksyen 9(1) Akta Hari Kelepasan Am 1951 [Akta 369]. – BERNAMA


Manfaatkan e-dompet RM20 di 38 Bazar Ramadan Rahmah

KUALA LUMPUR: Kementerian Perdagangan Dalam Negeri dan Kos Sara Hidup (KPDN) menyediakan e-dompet bernilai RM20 di 38 Bazar Ramadan Rahmah (BRR).

Pemberian baucer tersebut wajar dimanfaatkan sepanjang Ramadan tahun ini menerusi operator atau penyedia platform e-dompet yang bekerjasama dengan kementerian.

Bagaimanapun, masih ada rungutan rakyat mengenai keberkesanan kaedah e-dompet yang dikatakan menyusahkan urusan pembayaran.

Menjelaskan perkara itu, Timbalan Menteri Perdagangan Dalam Negeri dan Kos Sara Hidup, Fuziah Salleh berkata, sukar untuk mengubah sesuatu yang bukan kebiasaan.

“Namun dalam dunia hari ini, digitalisasi adalah usaha kementerian membantu peniaga.

“Ini juga usaha kementerian mendidik pengguna dan peniaga untuk jangka masa panjang kerana kewangan digital tetap akan ambil alih sejajar perkembangan teknologi semasa, ” katanya pada sidang media.

Beliau berkata demikian pada sesi walkabout di BRR Lorong Tuanku Abdul Rahmah Kuala Lumpur.

38 lokasi sedang melaksanakan BRR di seluruh negara termasuk tiga lokasi BRR menawarkan menu Rahmah bersama Dewan Bandaraya Kuala Lumpur sepanjang Ramadan ini.

Tiga lokasi membabitkan 41 peniaga itu adalah di Lorong Tuanku Abdul Rahman, tempat letak kereta Lorong TAR Lot 4 dan di Jalan Raja (hadapan gereja).

Pada masa sama, KPDN memperluaskan program Pendigital Sektor Peruncitan dengan pemberian Insentif e-tunai kepada pengguna atau peniaga dalam bentuk e-dompet kepada 500 pengguna terawal.

Author

Tun Puteh Wanti

View all posts

View all posts


Masih gagal temui petunjuk, SAR remaja hilang di Gerik diteruskan esok – Bomba

IPOH: Hari kedua operasi mencari dan menyelamat (SAR) Muhammad Naufal Adzimi Mohd Hariss, 17, yang hilang di Kampung Tanjong Sejarah, Kampung Tawai di Gerik sejak semalam, masih gagal menemui remaja itu dan akan diteruskan esok.

Penolong Pengarah Bahagian Operasi Jabatan Bomba dan Penyelamat (JBPM) Perak, Sabarodzi Nor Ahmad berkata, pencarian pada radius tiga kilometer, dengan bantuan Unit Anjing Pengesan (K9) bersama Pasukan Multi Skill (MUST) bomba dari lokasi terakhir motosikal mangsa ditemukan, namun setakat ini belum menemui sebarang petunjuk.

“Operasi bagaimanapun telah ditangguhkan hari ini sekitar jam 6 petang dan akan disambung esok pagi,” katanya dalam satu kenyataan hari ini.

Sabarodzi berkata, operasi yang disambung hari ini, dimulakan 10 pagi tadi telah dibahagikan kepada enam kumpulan mengikut laluan yang telah ditetapkan, melibatkan 82 orang daripada agensi kerajaan melibatkan 25 anggota polis, bomba (12), Unit K9 (3), Majlis Daerah Gerik (5), Pejabat Daerah (2) dan 35 orang awam.

Pada Khamis, pihak Balai Bomba dan Penyelamat (BBP) Gerik menerima laporan berhubung kejadian seorang remaja lelaki hilang pada 1.33 pagi dengan lokasi terakhir mangsa dilihat di sekitar Kampung Ulu Kenderong, Jalan Air Bertam pada jam 9.00 pagi.

Pelajar sebuah sekolah tahfiz itu dikatakan mengalami gangguan emosi, bagaimanapun tidak pulang ke rumah sehingga petang, sebelum pencarian digerakkan keluarga dan rakan mangsa.

Bagaimanapun, usaha mereka hanya berhasil menemukan motosikal yang ditinggalkan mangsa dalam kawasan kebun getah sekitar pukul 6 petang. – BERNAMA


Syukuri nikmat kebebasan beragama, ambil iktibar musibah di Palestin – Agong

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah bertitah agar rakyat mengambil iktibar dan pengajaran daripada musibah yang menimpa rakyat Palestin yang sering ditindas rejim Israel terutama daripada aspek kebebasan beragama.

Seri Paduka bertitah rakyat seharusnya bersyukur kerana di negara ini, semua bangsa dan agama bebas untuk beribadat serta menyambut ketibaan hari kebesaran masing-masing dengan penuh kegembiraan dan serba kemeriahan.

“Merentasi pelbagai sempadan dan perbezaan, rakyat Malaysia meraikan kedatangan hari kebesaran pelbagai agama dengan penuh keharmonian serta saling menziarahi.

“Rakyat Malaysia juga boleh meneruskan kehidupan seharian dengan penuh rasa toleransi dan dengan tanpa wujud jurang perbezaan antara bangsa dan agama. Ia merupakan anugerah dan nikmat yang tiada bandingannya daripada Allah SWT,” titah baginda dalam perutusan khas Aidilfitri yang disiarkan oleh stesen televisyen dan radio malam ini.

Baginda bertitah keadaan ini jauh berbeza dengan umat Islam di bumi Palestin bilamana rejim Zionis dengan tanpa rasa bersalah telah melakukan serangan terkutuk ke atas masjid Al-Aqsa ketika umat Islam beribadat di bulan Ramadan.

Al-Sultan Abdullah bertitah bagaikan satu tradisi, saban tahun pada hari-hari terakhir Ramadan dan menjelang Syawal, rejim Zionis akan melakukan provokasi yang melampau kepada umat Islam Palestin.

“Malaysia dan dunia mengutuk sekeras-kerasnya serangan terhadap jemaah Palestin serta pencerobohan ke dalam Masjid Al-Aqsa oleh tentera rejim Israel,” titah baginda.

Sehubungan itu, Seri Paduka bertitah agar semua rakyat menanam iltizam untuk terus bersatu padu dan menjaga fitrah keamanan serta kedamaian di negara tercinta ini.

“Marilah kita membentuk dan sebatikan dalam setiap sanubari, jiwa serta raga untuk menjunjung kesetiaan kepada raja dan negara sebagai landasan pencetus perpaduan yang utuh untuk dijadikan bekalan bagi membentuk masa depan negara yang gemilang,” titah baginda.

Al-Sultan Abdullah dan Raja Permaisuri Agong Tunku Azizah Aminah Maimunah Iskandariah turut mengambil kesempatan mendoakan keselamatan serta kesejahteraan rakyat Malaysia yang terkesan dalam konflik di Sudan.

“Semoga konflik di Sudan dan Palestin akan menemui titik noktah kedamaian,” titah baginda.

Seri Paduka turut menzahirkan penghargaan atas pengorbanan mereka yang terpaksa bertugas pada lebaran ini terutama petugas perkhidmatan kesihatan, Angkatan Tentera Malaysia, Polis Diraja Malaysia serta semua pihak yang menggalas amanah menjaga kesejahteraan, keamanan dan kedaulatan negara.

Baginda turut menasihati mereka yang memandu untuk pulang ke kampung halaman agar sentiasa mengutamakan keselamatan dan mematuhi undang-undang serta selamat tiba ke destinasi dituju bagi meraikan Aidilfitri bersama insan tersayang.

Mengakhiri titah, Al-Sultan Abdullah dan Tunku Azizah turut mendoakan agar seluruh rakyat Malaysia tidak kira di mana mereka berada agar sentiasa dilindungi serta dirahmati Allah SWT.

“Marilah bersama kita berdoa semoga negara Malaysia yang kita cintai ini akan terus kekal aman sentosa dalam satu semangat perpaduan yang utuh serta maju jaya melangkah menuju masa hadapan yang gemilang,” titah baginda. – BERNAMA


Pekerja restoran didakwa buat hantaran ancam doktor berhubung vaksin COVID-19

PETALING JAYA: Seorang pekerja restoran mengaku tidak bersalah di Mahkamah Sesyen di sini hari ini atas pertuduhan membuat dan memulakan penghantaran komunikasi yang mengancam beberapa doktor berhubung pengambilan vaksin COVID-19 melalui aplikasi Facebook, Januari lepas.

Norhakim Nordin, 39, selaku orang kena saman (OKS) didakwa membuat dan memulakan penghantaran komunikasi iaitu teks yang bersifat mengancam dengan niat untuk menyakitkan hati orang lain menggunakan aplikasi Facebook “Hakim Nordin” pada 11.12 malam, 22 Jan lepas.

Hantaran itu kemudian dibaca di Hospital Pakar KPJ Damansara, di sini pada 4 petang, 24 Jan lepas.

Pertuduhan mengikut Seksyen 233(1)(a) Akta Komunikasi dan Multimedia 1998 dan boleh dihukum di bawah Seksyen 233(3) akta sama yang memperuntukkan hukuman denda maksimum RM50,000 atau penjara maksimum setahun atau kedua-duanya dan denda selanjutnya RM1,000 bagi setiap hari kesalahan itu diteruskan selepas pensabitan, jika sabit kesalahan.

Pegawai Pendakwa Suruhanjaya Komunikasi dan Multimedia, Nur Nazhzilah Mohammad Hashim menawarkan jaminan RM5,000 dengan seorang penjamin manakala OKS yang tidak diwakili peguam merayu jaminan rendah memandangkan dia yang hanya berpendapatan RM2,000 dan perlu menanggung isteri serta dua anak.

Hakim Azrul Darus membenarkan jaminan RM5,000 dengan seorang penjamin dan menetapkan sebutan kes pada 15 Februari depan. – BERNAMA


PRU15: Annuar serah kepada pucuk pimpinan soal pencalonan

KOTA BHARU: Penyandang kerusi Parlimen Ketereh, Tan Sri Annuar Musa menyerahkan kepada pucuk pimpinan parti untuk menentukan kedudukan sama ada beliau akan dicalonkan bagi bertanding pada Pilihan Raya Umum Ke-15 (PRU15).

Beliau turut mengesahkan setakat ini belum menerima surat atau sebarang jemputan berkaitan majlis pengumuman calon Barisan Nasional (BN) yang akan diadakan malam ini.

Katanya, parti memiliki sistem tersendiri dalam memilih calon, justeru semua pihak diminta tidak membuat sebarang spekulasi dan menyerahkan kepada parti khususnya pucuk pimpinan untuk menentukan serta memilih siapa yang parti fikir patut menerima watikah dan mewakili parti.

“Soal calon macam saya kata bukan benda yang harus kita minta-minta, lobi-lobi. Kalau kita difikirkan oleh pucuk pimpinan atas apa juga asas pertimbangan maka itu kita hanya alat untuk parti memberi watikah dengan logo parti kita masuk. Kalau parti tidak pilih itu bukanlah pengakhiran segalanya. Tetapi itu juga tidak menyekat kita nak bertanding kita boleh juga bertanding, beli borang, bayar deposit… semua orang boleh bertanding.

“Dari sudut kita sebagai ahli parti, bagi saya pendirian saya tidak akan lobi, tidak akan minta, tidak akan merayu. Kita serah bulat-bulat kepada parti dan saya difahamkan malam ini ada surat jemputan majlis pengumuman jadi saya fikir ahli-ahli parti terima sajalah apa yang parti putuskan,” katanya.

Beliau berkata demikian pada sidang media di sini, hari ini.

Mengulas lanjut, Annuar yang juga Menteri Komunikasi dan Multimedia turut mengesahkan tawaran sebagai calon kerusi Parlimen Ketereh telah diberikan kepada Ketua Puteri UMNO Bahagian Ketereh, Marzuani Ardila Ariffin.

“Ketua Puteri saya dipanggil dan ditawarkan. Sama ada beliau terima atau tidak, itu saya tidak tahu kerana mereka masih lagi berunding,” katanya.

Annuar berkata, Marzuani Ardila ada merujuk kepada beliau mengenai tawaran tersebut.

“Saya kata dalam politik ini tanyalah hati sendiri yang penting bila bertanding biarlah menang. Kalau kita rasa menang kita boleh sumbang satu kerusi kepada parti kita, itu benda yang sebaik-baiknya.

“Jangan bertanding hanya untuk bertanding, kalau rasa boleh menang baguslah bertanding ini untuk menang (kerana) bayar deposit, berkempen berhabis beratus ribu (malah) berjuta untuk sesetengah orang,” katanya.

Ditanya sama ada beliau mempunyai rancangan lain sekiranya tidak dicalonkan semula mempertahankan kerusi Parlimen tersebut, Annuar yang juga Ketua UMNO Bahagian Ketereh berkata perkara tersebut akan difikirkan kemudian.

“Katakan senario saya tidak dipilih, saya tidak boleh mengamuk, saya tak boleh marah tetapi perjalanan politik saya masa itulah saya kena duduk dan fikirkan.

“Tengok kalau buat begini jadi begini, buat begitu jadi begitu. Jadi pilihan itu banyak, kalau dulu-dulu keluar pembangkang masuk kerajaan, keluar kerajaan masuk pembangkang tetapi sekarang kalau tak duduk dalam parti kerajaan, di luar ada lagi parti lain yang kerajaan juga.

“Senario politik kerajaan dah berubah, PAS pun kerajaan, Bersatu pun kerajaan. Semuanya di bawah pimpinan Perdana Menteri yang sama. Ada pilihan orang kata tepuk dada tanya selera,” katanya. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Ahmad Maslan, Steven Sim dilantik Timbalan Menteri Kewangan – Anwar PM

CYBERJAYA: Setiausaha Agung UMNO, Datuk Seri Ahmad Maslan dan Ahli Parlimen Bukit Mertajam, Steven Sim dilantik sebagai Timbalan Menteri Kewangan.

Perkara itu disahkan Perdana Menteri, Datuk Seri Anwar Ibrahim menerusi satu sidang pengumuman senarai barisan timbalan menteri Kerajaan Perpaduan sebentar tadi.

Anwar mengumumkan senarai berkenaan selepas mendapat perkenan Yang di-Pertuan Agong petang tadi.

Dalam senarai tersebut, Ahli Parlimen Hang Tuah Jaya, Adam Adli turut menjadi perhatian apabila dilantik menjadi Timbalan Menteri Belia dan Sukan.

Selain itu, Ahli Parlimen Bukit Gelugor, Ramkarpal Singh dilantik menjadi Timbalan Menteri di Jabatan Perdana Menteri (Undang-undang dan Reformasi Institusi), manakala Ahli Parlimen Iskandar Puteri, Liew Chin Tong sebagai Timbalan Menteri Perdagangan Antarabangsa dan Industri.

Author

Diyana Rahip

View all posts

View all posts


Gagasan Belia serah memorandum bantah RUU GEG

KUALA LUMPUR: Satu penyerahan memorandum membantah akta kawalan rokok dan vape, iaitu Rang Undang-Undang (RUU) Generasi Penamat (GEG) dilakukan aktivis NGO, Gagasan Belia di hadapan Bangunan Parlimen, Kuala Lumpur sekitar jam 10 pagi pada Rabu.

Menurut Gagasan Belia, akta tersebut perlu dibantah kerana kuasa penguatkuasaannya yang terlalu besar, menjenayahkan kanak-kanak dan menjejaskan golongan rakyat miskin.

Aktivis Gagasan Belia, Mohammad Alshatri merujuk kenyataan Bekas Ketua Hakim Negara, Tun Zaki Tun Azmi bahawa akta itu berkemungkinan melanggar Perlembagaan Persekutuan yang boleh dikatakan satu tindakan berbentuk diskriminasi.

“Kami menggesa supaya pihak Kementerian Kesihatan Malaysia (KKM) serta Jawatankuasa Pilihan Khas Parlimen (PSSC) GEG supaya melakukan perbincangan dengan Majlis Peguam Malaysia dan mengeluarkan laporan menyeluruh tentang isu keperlembagaan RUU GEG.

“RUU yang dicadangkan ini merupakan kuasa kepada pihak kerajaan untuk mendakwa sesetengah rakyat berdasarkan perbezaan tarikh lahir mereka semata-mata dan perkara ini belum pasti terletak di bawah di bawah doktrin pengkelasan munasabah seperti yang pernah diutarakan badan penghakiman,” katanya.

Tambahnya, RUU ini terlalu fokus kepada penjenayahan merokok dan tidak memberi tumpuan kepada penyelesaian faktor-faktor lain yang menyumbang kepada masalah ketagihan di kalangan masyarakat.

“Penggubalan dasar seperti ini bukannya akan mengurangkan kadar perokok di Malaysia tetapi akan membuahkan masalah yang lebih hebat keburukannya seperti kerosakan akhlak dan hidup anak muda, hanya kerana terpalit dengan hukuman jenayah di bawah RUU GEG ini semata-mata,” katanya lagi.

Turut hadir bersama menyerahkan memorandum bantahan tersebut ialah wakil Pusat Pilihan Pengguna Malaysia, Tarmizi Anuwar dan wakil Pertubuhan Entiti Vape Malaysia (Move), Samsul Kamal Ariffin.

Antara Ahli Parlimen yang hadir menerima memorandum tersebut ialah Ahli Parlimen Petaling Jaya, Mariah Chin Abdullah; Ahli Parlimen Tuaran, Datuk Seri Wilfred Madius Tungau dan Ahli Parlimen Muar, Syed Saddiq Syed Abdul Rahman.

Author

Faridah Amiratul

View all posts

View all posts


JDT juara Liga Super kali kesembilan berturut-turut

KUALA LUMPUR: Johor Darul Ta’zim (JDT) dinobatkan selaku juara Liga Super buat kali kesembilan berturut-turut dengan berbaki empat perlawanan liga malam tadi, sekali gus mencipta sejarah terunggul dalam arena bola sepak negara yang sukar dicabar pasukan lain.

Kejayaan itu hadir apabila skuad bimbingan Hector Bidoglio mencatat kemenangan 5-0 ke atas Negeri Sembilan FC di Stadium Sultan Ibrahim, Iskandar Puteri pada aksi malam tadi, manakala pencabar terdekat Sabah FC tewas kepada Terengganu 0-2, di Stadium Sultan Mizan Zainal Abidin di Kuala Nerus.

Kekalahan Sabah itu menamatkan perebutan takhta musim ini, apabila JDT yang mengumpul 46 mata daripada 18 perlawanan, tidak lagi mampu digugat skuad Sang Badak, yang mengutip 36 mata di tempat kedua dan hanya tinggal tiga perlawanan menuju penghujung musim.

Kejayaan menjuarai saingan musim 2022 juga, menyaksikan skuad Harimau Selatan berpeluang memperbaiki pencapaian mara ke pusingan kedua Liga Juara-Juara Konfederasi Bolasepak Asia (AFC) musim ini, apabila meraih tiket automatik ke kejohanan itu tahun hadapan.

Lebih manis, ia merupakan kejayaan berganda buat JDT, selepas pasukan feeder mereka JDT II ditabalkan sebagai juara Liga Premier, pada Jumaat.

Pada aksi di malam tadi, JDT selesa mendahului 2-0 pada separuh masa pertama menerusi jaringan pemain sayap muda Arif Aiman Mohd Hanapi dan Leandro Velazquez, masing-masing pada minit ke-35 dan ke-37, sebelum Arif Aiman mencetak gol kedua peribadinya tiga minit selepas rehat.

Pemain import dari Brazil Bergson da Silva, turut tidak ketinggalan mencetak nama sebagai penjaring selepas menyumbat dua gol masing-masing pada minit ke-60 dan ke-88, untuk terus gah menerajui senarai penjaring terbanyak dengan koleksi 24 gol. Rakan sepasukan, Fernando Forestieri kedua (13 gol).

Di Kuala Nerus, jaringan Pape Diakite seawal minit ketujuh dan Nik Sharif Haseefy Lazim (minit ke-30) memastikan skuad bimbingan Mohd Nafuzi Mohd Zain, meraih tiga mata sementara Sabah FC terus gagal menamatkan kemarau kemenangan dalam empat aksi terakhir.

Sementara itu, kehadiran bekas pengendali skuad kebangsaan, Tan Cheng Hoe bersama Selangor FC dilihat memberi impak segera selepas skuad Gergasi Merah, yang dihimpit prestasi terumbang-ambing mencatat kemenangan bergaya 5-0 ke atas Melaka United di Stadium Majlis Bandaraya Petaling Jaya.

Gol Mohammad Nor Hakim Hassan pada minit ke-16 dan Muhammad Mukhairi Ajmal Mahadi (minit ke-32), masing-masing meletakkan pasukan mendahului 2-0 pada babak pertama sebelum Selangor meledak lagi tiga gol menerusi Brendan Gan (minit ke-66 dan ke-78) dan Herlison Caion pada minit ke-90.

Dalam pada itu, jaringan tunggal V. Ruventhiran pada minit ke-69, menyaksikan Petaling Jaya (PJ) City FC mengejutkan Kedah Darul Aman (KDA) FC 1-0 di laman sendiri pada pertembungan di Stadium Darul Aman, Alor Setar.

Pada masa sama, Sri Pahang FC menundukkan Sarawak United 4-1 ketika bertandang ke Stadium Negeri, Kuching. – BERNAMA


Ahmad Terrirudin dilantik sebagai Peguam Negara, ganti Idrus

KUALA LUMPUR: Peguam Cara Negara, Datuk Ahmad Terrirudin Mohd Salleh dilantik sebagai Peguam Negara berkuat kuasa Rabu depan bagi menggantikan Tan Sri Idrus Harun yang akan tamat tempoh lantikan secara kontrak pada 5 September ini.

Perkara tersebut disahkan Ketua Setiausaha Negara, Tan Sri Mohd Zuki Ali dalam satu kenyataan pada Jumaat.

Namun tiada sebarang maklumat mengenai tempoh perkhidmatan itu disebut dalam kenyataan itu.

“Adalah dimaklumkan bahawa selaras dengan Fasal (1) Perkara 145 Perlembagaan Persekutuan, Seri Paduka Baginda Yang di-Pertuan Agong telah memperkenankan pelantikan Datuk Ahmad Terrirudin Mohd Salleh sebagai Peguam Negara berkuat kuasa mulai 6 September ini,” katanya.

Dalam pada itu, Mohd Zuki turut mezahirkan ucapan terima kasih kepada Idrus atas perkhidmatannya sepanjang memegang jawatan itu.

Idrus sebelum ini adalah bekas Hakim Mahkamah Persekutuan, dilantik sebagai Peguam Negara dengan kontrak dua tahun bermula 6 Mac 2020 menggantikan Tan Sri Tommy Thomas, yang meletak jawatan pada 28 Februari 2020.

Beliau kemudian dilantik semula bagi memegang jawatan itu untuk tempoh enam bulan berkuat kuasa mulai 6 Mac 2023.

Terrirudin, 54, menjadi calon pertama daripada Perkhidmatan Kehakiman dan Perundangan sejak Tan Sri Abdul Gani Patail memegang jawatan tertinggi itu antara 2002 dan 2015.

Sebelum dilantik sebagai Peguam Cara Negara pada Mac tahun lalu, Ahmad Terrirudin merupakan Ketua Pendaftar Mahkamah Persekutuan. – Astro Awani

Authors

Media Variasi

View all posts

Diyana Rahip

View all posts

View all posts

View all posts


PRU15: Mandat kembali kepada rakyat untuk tentukan parti, gabungan mana jadi pilihan

KUALA LUMPUR: Susulan pembubaran Parlimen berkuat kuasa 10 Oktober lepas, mandat untuk memilih kerajaan sekali lagi dikembalikan ke tangan rakyat pada Pilihan Raya Umum Ke-15 (PRU15) nanti.

Kini sekurang-kurangnya lima gabungan politik bakal merebut 222 kerusi Parlimen, seterusnya membentuk kerajaan Persekutuan baharu untuk tempoh lima tahun akan datang.

Namun persoalannya kini parti atau gabungan mana yang bakal menjadi pilihan lebih 21 juta pengundi berdaftar termasuk 1.2 juta pengundi berusia antara 18 dan 20 tahun susulan pelaksanaan UNDI18, yang tentunya ingin mengelak episod ketidaktentuan politik negara pada penggal lepas daripada berulang.

Berdasarkan data Jabatan Pendaftaran Pertubuhan (RoS) setakat 5 Oktober, terdapat 69 parti atau gabungan politik berdaftar di negara ini, antara lain Barisan Nasional (BN), Pakatan Harapan (PH), Perikatan Nasional (PN), manakala Gerakan Tanah Air (GTA) pula difahamkan masih menanti kelulusan RoS.

Selepas kerajaan BN yang meneraju pentadbiran negara selama lebih enam dekad tumbang dalam PRU14 pada 9 Mei 2018, PH mengambil alih tampuk kepimpinan negara, dan apa yang menyusul adalah pelbagai peristiwa ‘drama’ politik yang tidak berkesudahan.

Bermula dengan insiden lompat parti Ahli Parlimen terutama daripada BN, ia diikuti dengan Langkah Sheraton yang menyaksikan Tun Dr Mahathir Mohammad meletak jawatan sebagai Perdana Menteri ketujuh, dan kejatuhan kerajaan PH sekali gus digantikan dengan kerajaan PN yang diterajui Tan Sri Muhyiddin Yassin, sebelum Ismail Sabri mengambil alih tampuk kepimpinan pada Ogos 2021.

Buat pertama kali dalam sejarah negara, Malaysia mempunyai tiga Perdana Menteri dalam tempoh satu penggal – Dr Mahathir selama 22 bulan, Muhyiddin (17 bulan) dan Ismail Sabri (14 bulan) – yang secara tidak langsung menyumbang kepada ketidakstabilan ekonomi, terutamanya ketika negara berdepan COVID-19.

Pensyarah Kanan Sains Politik Universiti Kebangsaan Malaysia (UKM), Dr Jamaie Hamil berpendapat jaminan kestabilan jangka panjang akan menjadi faktor terpenting untuk mempengaruhi pilihan pengundi pada PRU15 yang ingin menumpukan fokus pada pemulihan ekonomi.

Beliau berkata atas faktor ini, beliau berpendapat BN dilihat mempunyai kelebihan berbanding gabungan lain kerana telah mempunyai ‘track record’ dalam pemerintahan negara, walaupun ada sesetengah pemimpinnya, terutama kumpulan kluster mahkamah, tidak disenangi pengundi secara umum.

“Orang sudah letih melihat sepak terajang politik, jadi mereka akan memlilih satu gabungan politik yang boleh kekal lama supaya politik cantas mencantas, jatuh menjatuh dapat dielakkan dalam tempoh lima tahun akan datang,” katanya.

Jamaie berpandangan selain PH yang mampu menggugat BN, gabungan lain seperti PN dan GTA dijangka kurang mendapat tempat di hati pengundi, atas faktor tidak mempunyai gerakan akar umbi yang kuat untuk menghadapi PRU.

Sementara itu pasca PRU14 menyaksikan kelahiran sekurang-kurangnya lima parti dan gabungan politik antaranya PN, Gabungan Parti Sarawak (GPS), GTA, Pejuang, Parti Ikatan Demokratik Malaysia (MUDA) dan Parti Perikatan India Muslim Nasional (Iman).

Pensyarah Pusat Pengajian Antarabangsa Universiti Utara Malaysia (UUM) Prof Dr Mohd Azizuddin Mohd Sani berkata kecuali GPS di Sarawak yang mampu menang besar dalam perebutan 31 kerusi Parlimen di negeri itu, peluang agak tipis untuk nama-nama baharu lain.

“MUDA dan GTA lebih bergantung kepada personaliti seperti Syed Saddiq Syed Abdul Rahman (presiden MUDA) dan Tun Dr Mahathir Mohamad (Pengerusi Penaja GTA). Mungkin akan ada peluang untuk menang satu atau dua kerusi. Untuk MUDA peluang lebih cerah jika mereka bekerjasama dengan PH,” katanya.

Selain itu, Mohd Azizuddin berkata percaturan parti-parti politik di Sabah dan Sarawak juga perlu diberi tumpuan kerana mereka akan menjadi ‘kingmaker’ kepada pembentukan kerajaan Persekutuan dalam keadaan tiada mana-mana parti politik mampu memperoleh majoriti mudah, iaitu 111 kerusi daripada 220 kerusi.

“Sentimen di Sabah dan Sarawak ini berbeza daripada Semenanjung, dan mereka ada keseluruhan 56 kerusi. Mereka boleh sahaja bekerjasama atau memberi sokongan kepada mana-mana parti politik di Semenanjung yang dilihat mampu membentuk kerajaan atau menyokong perjuangan mereka,” katanya.

Pada PRU14, PH yang terdiri daripada PKR, DAP, Amanah dan Bersatu, menang dengan majoriti mudah selepas memenangi 113 kerusi. BN pula memenangi 79 kerusi, diikuti PAS (18), Parti Warisan Sabah (lapan), Parti Solidariti Tanah Airku (satu) dan Bebas (tiga).

Sebelum Parlimen dibubarkan Isnin lepas, komposisi kerusi Dewan Rakyat menyaksikan PH dengan 90 kerusi, BN (43), Bersatu (28), GPS (19), PAS (17), Warisan (tujuh), Parti Bangsa Malaysia (PBM) (enam), Pejuang (empat), Bebas (tiga), dan masing-masing satu kerusi bagi parti MUDA, Parti Sarawak Bersatu (PSB), STAR. – BERNAMA


Mohamad Aniq sumbang pingat emas pertama Malaysia di Birmingham

BIRMINGHAM: Mohamad Aniq Kasdan menceriakan kem negara apabila menyumbangkan pingat emas pertama buat Malaysia pada Sukan Komanwel Birmingham 2022 di Pusat Pameran Nasional (NEC) di sini, hari ini.

Badang negara berusia 20 tahun itu menampilkan aksi bertenaga untuk menjelmakan emas dalam kategori 55 kilogram (kg) lelaki dengan angkatan bebanan keseluruhan 249kg.

Atlet berasal dari Segamat, Johor itu melakukan angkatan snatch 107kg dan clean & jerk 142kg.

Lebih manis, kejayaan mengungguli acara tersebut juga menyaksikan Malaysia meraih pingat pertama pada temasya kali ini.

Pingat perak dimenangi atlet India Sanket Mahadev Sargar dengan angkatan keseluruhan 248kg manakala gangsa menjadi milik Dilanka Isuru Kumara Yodage dari Sri Lanka dengan melakukan 225kg.

Ketika ditemui pemberita, Mohamad Aniq melahirkan rasa syukur atas kemenangan tersebut dan menyifatkan kejayaan itu satu permulaan baik, bagi kariernya dalam sukan angkat berat.

“Dalam fikiran saya… mahu hadiahkan pingat emas kepada Malaysia dan juga keluarga. Terima kasih kepada seluruh rakyat Malaysia yang sentiasa menyokong kerjaya saya,” katanya

Pemenang pingat gangsa Sukan SEA di Hanoi, Vietnam pada Mei lepas, itu turut berkongsi pesanan daripada kedua ibu bapanya setiap kali turun beraksi.

“Mak ayah saya pesan banyakkan istighfar kalau gugup dan ingat kepada Allah (SWT) yang bagi kekuatan dan rezeki kepada kita semua,” katanya.

Malaysia juga berpeluang menambah koleksi pingat emas dalam acara angkat berat pada temasya kali ini apabila Muhamad Aznil Bidin turun bagi mempertahankan gelarannya dalam kategori 61kg lelaki, hari ini. – BERNAMA


Subsidi bersasar perlu dilaksana walau sukar – Johari

KUALA LUMPUR: Ahli Parlimen Titiwangsa, Datuk Seri Johari Abdul Ghani berkata, subsidi bersasar yang dirancang kerajaan tidak mudah untuk dilaksana.

Bagaimanapun, bekas Menteri Kewangan II itu berkata, ia tetap perlu dijalankan mengikut mekanisme yang berkesan.

“Bukan senang nak buat (subsidi bersasar) tetapi perlu dibuat kerana jumlah subsidi yang kita beri, satu tahun RM81 bilion.

“Kemudian, minyak petrol yang kita beri kepada semua itu lebih kurang RM50 bilion. Hanya 14 peratus sahaja pergi kepada B40… yang lain itu semua orang boleh pakai,” katanya.

Beliau ditemui selepas merasmikan White N Black Aquasports di Taman Tasik Titiwangsa hari ini, yang turut dihadiri Datuk Bandar Kuala Lumpur, Datuk Kamarulzaman Mat Salleh.

Johari juga berkata, kerajaan perlu memikirkan kaedah yang sesuai untuk melaksanakan subsidi bersasar itu.

“Kita nak buat macam mana? Mekanismenya kerajaan kena fikirlah,” katanya.

Media sebelum ini melaporkan Menteri Ekonomi, Rafizi Ramli dipetik berkata, kerajaan menjangkakan program subsidi bersasar akan dapat dilaksanakan sepenuhnya bermula tahun hadapan selepas Sistem Pangkalan Data Utama (Padu) dilengkapi maklumat lengkap sosioekonomi isi rumah di negara ini.

Katanya, Padu dijangka melalui tempoh percubaan mulai November ini sebelum dibuka kepada orang ramai pada Januari 2024.

Bekas Perdana Menteri, Datuk Seri Ismail Sabri Yaakob pula dilapor menyatakan satu mekanisme yang telus dan cekap diperlukan dalam pelaksanaan subsidi bersasar bagi memastikan tiada yang tercicir mahupun terkesan.

Ahli Parlimen Bera itu berkata, mekanisme ini penting untuk diperhalusi kerana subsidi telah ‘melekat’ dalam ekonomi sebagai komponen struktural. – Harian Metro

Author

Media Variasi

View all posts

View all posts


PM ucap tahniah kepada skuad Harimau Malaya

Perdana Menteri berharap aksi sama dapat dipamerkan skuad kendalian Kim Pan Gon itu, apabila bertemu Tajikistan pada perlawanan akhir, Ahad ini.

“Ayuh Keluarga Malaysia, sama-sama kita terus memberi sokongan kepada skuad Harimau Malaya untuk menjulang Piala Raja Thai!,” katanya dalam catatan di Facebook.

Pada perlawanan di Stadium 700th Anniversary of Chiang Mai, Thailand, malam semalam, La’Vere Corbin-Ong berjaya meletakkan Malaysia di hadapan, sebelum Thailand menyamakan kedudukan menerusi Pansa Hemviboon pada minit akhir 90 minit perlawanan dan memaksa pemenang perlawanan ditentukan menerusi sepakan penalti.

Dijadual berlangsung di venue sama Ahad ini, skuad negara bakal berdepan Tajikistan pada final Piala Raja Thailand selepas pasukan itu menewaskan Trinidad & Tobago dalam satu lagi aksi separuh akhir.

Malaysia pernah menjulang piala berkenaan sebanyak empat kali iaitu pada tahun 1972, 1976, 1977 dan 1978. – BERNAMA


Inspektor Sheila harap dapat kembali bertugas di Bukit Aman

SELAYANG: Inspektor Sheila yang tular di media sosial sebelum didakwa atas tiga tuduhan termasuk mengugut anggota polis, berharap dapat kembali bertugas sebagai pegawai penyiasat di Bukit Aman, Kuala Lumpur.

Sheila atau nama sebenarnya S Sheila Sharon Steven Kumar, 35, berkata, dia mahu berkhidmat untuk masyarakat bagi membanteras kejahatan dan kes jenayah.

“Sebenarnya, saya boleh bekerja dalam bidang lain atau di luar negara mengikut kelayakan, namun saya memilih berkhidmat sebagai polis.

“Jadi kalau diizinkan Tuhan, saya ingin kembali menggalas tanggungjawab berkenaan,” katanya ketika ditemui di luar Mahkamah Majistret, di sini pada Isnin selepas prosiding sebutan semula kes mengaibkan dan mengugut yang dikenakan terhadapnya, lapor Sinar Harian.

Dalam pada itu, penjawat awam itu juga berharap, masyarakat tidak memandang serong selepas videonya di beberapa lokasi, tular di media sosial.

Katanya, orang ramai menilai sikapnya menerusi tayangan video yang singkat dan menganggapnya sebagai seorang wanita yang kurang ajar.

“Sekiranya bertemu di luar waktu bertugas, saya seorang yang ‘happy go lucky’ dan menyeronokkan.

“Saya hanya bertindak tegas jika menyentuh soal kerja kerana perkara itu yang diajar termasuk dalam latihan Polis Diraja Malaysia (PDRM),” katanya.

Pada 26 Jun lalu, penjawat awam itu mengaku tidak bersalah di Mahkamah Majistret di sini, atas tiga tuduhan mengugut dan mengaibkan kehormatan seorang anggota polis berpangkat lans koperal serta dua orang awam.

Author

Media Variasi

View all posts

View all posts